
a) ÁLTALÁNOS RENDELKEZÉSEK

AZ ÜZLETSZABÁLYZAT TÁRGYA ÉS HATÁLYA, FOGALOM- MEGHATÁROZÁSOK, AZ ENGEDÉLYESRE VONATKOZÓ ADATOK, TEVÉKENYSÉG BEMUTATÁSA

Az Better Life Support Kft. a Magyar Energia Hivatal (a továbbiakban: Hivatal) által kiadott működési engedély alapján végzi a villamos energia kereskedelmi tevékenységét. A Better Life Support Kft. az Üzletszabályzatát a villamos energiáról szóló 2007. évi LXXXVI. törvény (a továbbiakban:VET), valamint a törvény végrehajtása érdekében kiadott 273/2007 (X.19.) Korm. Rendelet (a továbbiakban: VET Vhr.), az Ellátási szabályzatok és a Működési engedély előírásainak megfelelően készítette el.

AZ ÜZLETSZABÁLYZAT TÁRGYA

Az Üzletszabályzat tartalmazza a felhasználók, termelők, kereskedők és egyéb rendszerhasználók részére nyújtott szolgáltatások igénybevételének részletes feltételeit. Az Üzletszabályzat tartalmazza továbbá a villamos energia vásárlási és értékesítési szerződések feltételeit.

AZ ÜZLETSZABÁLYZAT HATÁLYA

Területi hatály

A Better Life Support Kft. tevékenysége Magyarország teljes területére kiterjed.

 Személyi hatály

Az Üzletszabályzat hatálya kiterjed az Better Life Support Kft-re, valamint a Better Life Support Kft-vel szerződéses viszonyban lévő rendszerhasználókra és kereskedőkre azzal, hogy a Better Life Support Kft. lakossági fogyasztók részére tevékenységet nem végez.
 Időbeli hatály

Az Üzletszabályzat azon a napon lép hatályba, amely napon a Hivatal határozatában jóváhagyja.

Az Üzletszabályzat egyes módosításai azon a napon lépnek hatályba, amely napon a Hivatal azokat határozatában jóváhagyja. Eltérő írásbeli megállapodás hiányában a módosításokat a hatályba lépés előtt megkötött szerződésekre is alkalmazni kell.

FOGALOM-MEGHATÁROZÁSOK

 Hálózati csatlakozási és Hálózathasználati szerződés

A rendszerhasználó (felhasználó) a közcélú villamos energia hálózatra történő csatlakozás érdekében köteles az elosztói engedélyessel hálózati csatlakozási szerződést kötni. A hálózati csatlakozási szerződés rögzíti a hálózatra történő csatlakozás feltételit. A hálózati csatlakozási szerződés kötelező tartalmi elemeit a VET Vhr. 2. sz. mellékletét képező a Villamos Hálózati Csatlakozási és Hálózathasználati Szabályzat 7-8.§§-ai tartalmazzák.

A rendszerhasználó (felhasználó) a közcélú villamos energia hálózathoz való folyamatos hozzáférés és a hálózat használata érdekében köteles az elosztói engedélyessel hálózathasználati szerződést kötni.

A hálózathasználati szerződés rögzíti a hálózathoz való folyamatos hozzáférés és a hálózat használatának feltételit. A hálózathasználati szerződés kötelező tartalmi elemeit a VET Vhr. 2. sz. mellékletét képező a Villamos Hálózati Csatlakozási és Hálózathasználati Szabályzat 6.§-a tartalmazza.

 Írásos rendszerhasználói megkeresés

A rendszerhasználónak az Better Life Support Kft. hivatalos kapcsolattartási címére, telefaxszámára, levélben, telefonon, vagy e-mailben érkezett, a szolgáltatást érintő kérdése, észrevétele, panasza.

 Mérlegkör-tagsági szerződés

Jelenti a felhasználó vagy termelő és a mérlegkör-felelős között létrejött szerződést, mely alapján a mérlegkör-felelős befogadja az általa működtetett mérlegkörbe a termelőt, illetve felhasználót. A mérlegkör-felelős a mérlegkör-tagok hálózatra való betáplálása, illetve vételezése összesítésével, a teljes mérlegkör vonatkozásában menetrendet ad az átviteli rendszerirányítónak, s a leadott menetrendtől való eltérés után számolja el az átviteli rendszerirányítóval a kiegyenlítő energiát a teljes mérlegkör vonatkozásában. A mérlegkör-tag felhasználók és termelők a mérlegkör-tagsági szerződések alapján térítik meg a mérlegkör-felelősnek az őket érintő esetleges kiegyenlítő energia költségét. 

A mérlegkör-felelős a kiegyenlítő energia díjának költségét a felhasználóitól a velük kötött villamos energia ellátási szerződéseire tekintettel átvállalhatja.

 Üzletszabályzat

Jelenti a jelen villamos energia kereskedelmi üzletszabályzatot.
 Villamos energia kereskedelmi szerződés

A villamos energia kereskedelmi szerződés a jelen Üzletszabályzatban jelenti a villamos energia vásárlási, értékesítési, valamint a felhasználóval kötött villamos energia ellátási szerződéseket.

 Rendszerhasználó

Jelenti bármely olyan természetes vagy jogi személyt, jogi személyiséggel nem rendelkező gazdasági társaságot, aki (amely) a közcélú hálózathoz villamos energia betáplálása, illetve abból villamos energia vételezés céljából kapcsolódik. Rendszerhasználó alatt jelen üzletszabályzat szempontjából elsősorban az Better Life Support Kft-vel szerződéses kapcsolatban álló felhasználókat és termelőket kell érteni.

 Profil Elszámolású Felhasználó

Olyan felhasználó, akinek az ellátása a kisfeszültségű hálózatról történik és nem rendelkezik terhelési görbe regisztrálására alkalmas távlehívható fogyasztásmérő készülékkel.

 Profil

Statisztikai elemzéssel készült normalizált (1000 kWh éves fogyasztásra vonatkoztatott) éves felhasználói villamosteljesítmény-igény görbe.

Mértékadó Éves Fogyasztás (MÉF)

Jelenti a profil elszámolású felhasználó adott elszámolási időszak alatti fogyasztására vonatkozóan az időszak elején megállapított azon villamos energia mennyiséget (kWh), mely alapadatként szolgál az időszak végén a mennyiségi eltérés elszámolására.

 Mennyiségi eltérés

Jelenti egy csatlakozási ponton az adott elszámolási időszakban a mért és az alkalmazott profillal súlyozott Mértékadó Éves Fogyasztás alapján figyelembevett villamos energia mennyiség különbségét. A pozitív eltérés túlfogyasztást, a negatív eltérés alulfogyasztást jelent. (lásd. Elosztói Szabályzat)

 Fordulónap

Jelenti minden naptári hónap első napját.
 Idősoros elszámolású felhasználó

Jelenti azt a felhasználót, azon csatlakozási ponton mért fogyasztása tekintetében, amely terhelési görbe regisztrálására alkalmas táv-lehívható fogyasztásmérővel rendelkezik, és amellyel negyedórás mérési adatok alapján számol el a Kereskedő.

 Mért fogyasztás

A fogyasztásmérő két leolvasása közötti időszakban felhasznált, a fogyasztásmérő számlálója különbségével meghatározott villamos energia mennyiség.

AZ ENGEDÉLYESRE VONATKOZÓ ADATOK, A TEVÉKENYSÉG BEMUTATÁSA

A társaság cégneve: 

Better Life Support Kft.

Székhely: 


1037 Budapest, Domoszló útja 58/a.
Cégbejegyzés helye: 

Pest Megyei Bíróság mint Cégbíróság

Cégbejegyzés időpontja:
2009. december 21.

Cégjegyzék száma: 

01-09-931190
A társaság határozatlan időtartamra alakult. A társaság első üzleti éve 2009. december 21-én kezdődött és 2009. december 31-én ért véget. Az ezt követő üzleti évek minden év január 1-én kezdődnek és ugyanazon év december 31-én végződnek.

Az Better Life Support Kft. villamosenergia-kereskedelmi engedélye alapján jogosult villamos energiát

a.) a termelőtől, más villamosenergia-kereskedőtől vásárolni, illetve

b.) a felhasználó, vagy más villamosenergia-kereskedő részére értékesíteni

c.) határon keresztül szállítani

Az Better Life Support Kft. tagsága esetén jogosult a szervezett villamosenergia-piacon folytatott kereskedelemre.

Az Better Life Support Kft. a felhasználók részére történő villamos-energia értékesítési tevékenységet szabadpiaci villamos-energia kereskedelmi engedélyesként végzi.

A villamos energia értékesítési tevékenységhez kapcsolódó tevékenységként a Better Life Support Kft. ügyfélszolgálati tevékenységet (számlázással kapcsolatos ügyintézés, szerződéskötés és kezelés, kintlévőség-kezelés, stb.) végez. Ennek körében a Better Life Support Kft. a jelen üzletszabályzatban foglaltak szerint megbízási vagy bizományosi jogviszony alapján az elosztói engedélyessel szemben is képviseli a felhasználókat.

b) AZ ÜZLETSZABÁLYZATTÓL - MINT ÁLTALÁNOS SZERZŐDÉSI FELTÉTELRENDSZERTŐL - TÖRTÉNŐ ELTÉRÉS LEHETŐSÉGEI, EGYEDI FELTÉTELEK KIALAKÍTÁSÁNAK LEHETŐSÉGEI, AZ ÜZLETSZABÁLYZAT KÖZZÉTÉTELE

AZ ÜZLETSZABÁLYZATTÓL VALÓ ELTÉRÉS ÁLTALÁNOS SZABÁLYAI

A Better Life Support Kft. a rendszerhasználókkal kötött egyedi szerződéseiben a jelen Üzletszabályzattól eltérően is megállapodhat. Ebben az esetben az Üzletszabályzatban foglaltakkal szemben a felek jogviszonyára az egyedi szerződés eltérő szabályozása az irányadó. Általános szerződési feltételként azonban minden rendszerhasználóra irányadóak az Üzletszabályzat a., valamint c.3. fejezetei. Ez utóbbi általános szerződési feltételek csak akkor nem alkalmazandóak a Better Life Support Kft-vel szerződéses kapcsolatban lévő rendszerhasználókra, ha erről mindkét fél által aláírt nyilatkozat vagy megállapodás rendelkezik, és amely egyúttal az eltérő, helyettesítő szabályozást is tartalmazza.

 AZ ÜZLETSZABÁLYZAT KÖZZÉTÉTELE, AZ ÁLTALÁNOS SZERZŐDÉSI FELTÉTELEK MÓDOSÍTÁSA ÉS A FELHASZNÁLÓK TÁJÉKOZTATÁSA
Az Üzletszabályzat közzététele

A Better Life Support Kft köteles az Üzletszabályzatot – mindenkor érvényes, egységes szerkezetbe foglalt szöveggel - ügyfélszolgálatán jól látható módon elhelyezni, kérésére bárkinek megtekintésre rendelkezésre bocsátani, és honlapján hozzáférhetővé tenni.

Az általános szerződési feltételek módosítása

A Better Life Support Kft. a szolgáltatási környezet változása esetén csak úgy tudja vállalni a folyamatos, zökkenőmentes ellátást, ha fenntartja magának az Üzletszabályzatának és Általános Szerződési Feltételeinek (ÁSZF) egyoldalú módosításának jogát.

Lényeges módosításnak minősül különösen a szolgáltatás igénybevételének feltételeire, időtartamára vagy minőségi célértékeire, a felmondási jogra, továbbá a villamos energia értékesítésére vonatkozó szerződés esetén a szolgáltatás ellenértékére vonatkozó módosítás.

Az Better Life Support Kft. a jelen Üzletszabályzatban meghatározott vagy a villamos energia kereskedelmi szerződéseire irányadó, annak részét képező általános szerződési feltételek megváltozása esetében, a változás hatálybalépését legalább 30 nappal megelőzően köteles az érintett rendszerhasználókat értesíteni arról, hogy az általános szerződési feltételek megváltoznak, valamint ezzel egyidejűleg tájékoztatnia kell a felhasználókat az őket megillető felmondás feltételeiről. Az Üzletszabályzatban szereplő általános szerződési feltételek egyoldalú módosításának előfeltétele az Üzletszabályzat módosítása, s annak a Magyar Energia Hivatal általi jóváhagyása.

Nem köteles a Better Life Support Kft. a felhasználóit tájékoztatni, amennyiben a módosítás:

· új szolgáltatás bevezetése miatt vált szükségessé, és a módosítás a már nyújtott         szolgáltatásokra vonatkozó ÁSZF–et nem érinti,

· a már nyújtott szolgáltatások igénybevételére kedvezőbb feltételeket teremtenek, valamint

· esetleges ellentmondó, érvénytelen rendelkezések, stilisztikai, szövegezési, nyelvtani hibák, a fogalomhasználatban bekövetkezett változások indokolják.

Az Better Life Support Kft. az általános szerződési feltételek módosítása során a VET. 62.§-ban foglaltakat köteles figyelembe venni és az ott meghatározott esetekben a módosítást a törvényben előírt módon közzétenni.
c) AZ ENGEDÉLYES ÁLTAL NYÚJTOTT SZOLGÁLTATÁS RÉSZLETES BEMUTATÁSA

 A SZOLGÁLTATÁST IGÉNYBE VENNI KÍVÁNÓ RENDSZERHASZNÁLÓ SZERZŐDÉSKÖTÉSI IGÉNYÉNEK KEZELÉSE

Igénybejelentés rendje

Ajánlatkérés a Felhasználó részéről

A Felhasználó írásban vagy szóban jogosult villamos-energia szolgáltatásra tájékoztató jellegű, vagy kötelező érvényű ajánlatot kérni a Kereskedőtől.

Az ajánlatadási igénybejelentés tartalma
· a felhasználó azonosításához, nem természetes személy felhasználó esetén elnevezése, székhelye, adószáma, cégjegyzékszáma (egyéb nyilvántartási száma) és képviselőjének a mindenkor hatályos Ctv. szerint a Cégjegyzékben feltüntetendő adatai szükségesek;

· az igénybejelentés célja;

· az ajánlatkérés típusa (tájékoztató vagy kötelező jellegű);

· az ajánlat igényelt érvényességi időpontja;

· az igényelt szolgáltatás kezdeti időpontját;

· az igényelt szolgáltatás időtartamát;

· igényelt tarifa, konstrukció;

· a Felhasználási hely(ek) adatai (cím, rendeltetés, használati jogcím);

· a Felhasználási hely(ek) profilja (profilos fogyasztási hely esetén);

· a Felhasználási helyre igényelt lekötött, vagy közvilágítás esetén beépített teljesítmény, ill. névleges csatlakozási teljesítmény;

· éves fogyasztás (idősoros fogyasztási hely esetén negyedórás fogyasztási adatok havi vagy éves kimutatása);

· egyéb információk az igényhez.

Szerződéskötési igény a Felhasználó részéről

A Felhasználó írásban vagy szóban jogosult villamosenergia szolgáltatásra adásvételi szerződést kérni a Kereskedőtől.

A szerződéskötési igénybejelentés tartalma egyetemes szolgáltatásra jogosult Felhasználó esetén
· az igénylő neve, születési neve, székhely szerinti címe, levelezési címe, egyéb

elérhetőségei;

· az igénylő anyja neve, születési helye és ideje, lakcíme, tartózkodási helye, levelezési címe,

· személyi igazolvány száma;

· cégképviseletre jogosult személy és kapcsolattartójának neve;

· adóazonosító száma (gazdálkodó szervezet esetén);

· cégjegyzékszáma (gazdálkodó szervezet esetén);

· pénzintézeti számlaszám(ok), melyekről a villamos energia szolgáltatás díjának

kiegyenlítése történik;

· bankszámla szám;

· az igénybejelentés célja;

· az igényelt szolgáltatás kezdeti időpontját;

· az igényelt szolgáltatás időtartamát;

· igényelt tarifa, konstrukció;

· fizetési mód (átutalás, csekkes, csoportos beszedés, inkasszó);

· meghatalmazás a Kereskedő részére a villamos energia vásárlási szerződés

felmondásának elvégzésére (meglévő felhasználási hely esetén);

· nyilatkozat a Hálózathasználati és Hálózat csatlakozási szerződések megbízottként történő kezeléséről;

· a Felhasználási hely(ek) adatai (cím, rendeltetés, használati jogcím);

· Elosztói Engedélyes megnevezése;

· Egyetemes szolgáltató megnevezése (meglévő felhasználási hely esetén);

· A Felhasználási hely(ek) profilja (profilos fogyasztási hely esetén);

· a Felhasználási helyre igényelt lekötött, vagy közvilágítás esetén beépített teljesítmény, ill.

· névleges csatlakozási teljesítmény;

· éves fogyasztás (idősoros fogyasztási hely esetén negyedórás fogyasztási adatok havi vagy éves kimutatása);

· más Felhasználási helyek felé kívánt továbbadási szándék és annak adatai

· egyéb információk az igényhez.

Az igénybejelentés tartalma egyetemes szolgáltatásra nem jogosult Felhasználók esetén

· az igénylő neve, székhely szerinti címe, levelezési címe, egyéb elérhetőségei;

· cégképviseletre jogosult személy és kapcsolattartójának neve;

· adóazonosító száma (gazdálkodó szervezet esetén);

· cégjegyzékszáma (gazdálkodó szervezet esetén);

· pénzintézeti számlaszám(ok), melyekről a villamos energia szolgáltatás díjának

kiegyenlítése történik;

· bankszámla szám;

· az igénybejelentés célja;

· az igényelt szolgáltatás kezdeti időpontját;

· az igényelt szolgáltatás időtartamát;

· igényelt tarifa;

· a Felhasználási hely adatai (cím, rendeltetés, használati jogcím);

· Elosztói Engedélyes megnevezése;

· jelenlegi villamos energia szolgáltató megnevezése (meglévő felhasználási hely esetén);

· meghatalmazás a Kereskedő részére a hatályos villamosenergia-vásárlási szerződés felmondásának elvégzésére (meglévő felhasználási hely esetén);

· nyilatkozat a Hálózathasználati és Hálózat csatlakozási szerződések megbízottként történő kezeléséről;

· a Felhasználási hely profilja, amennyiben nem szükséges távmérést kiépíteni;

·  a Felhasználási helyen vagy helyeken lekötött, vagy közvilágítás esetén beépített

· teljesítmény, ill. névleges csatlakozási teljesítmény;

· éves fogyasztás (idősoros fogyasztási hely esetén negyedórás fogyasztási adatok havi vagy éves kimutatása);

· más Felhasználási helyek felé kívánt továbbadási szándék és annak adatai;

· egyéb információk az igényhez.

Tájékoztatás a Kereskedő részéről

A Kereskedő, a felhasználó ajánlatadási igénybejelentésének kézhezvételétől számított, legfeljebb 30 napon belül írásban vagy szóban tájékoztatja a Felhasználót ajánlatképességéről, valamint írásban az ajánlat ill. szerződéskötési feltételeiről.

A tájékoztatásban szereplő adatok

· ajánlat- és szerződéskötési képességről; valamint az az ajánlat hivatkozásra alkalmas azonosító száma;
· a villamosenergia-kereskedő főbb adatai (társaság neve, székhelye, a villamosenergia-kereskedelmi engedély száma, honlapjának címe, ügyfélszolgálatának címe és nyitvatartási ideje és üzletszabályzatának internetes elérési útvonala);
· igényelt szolgáltatás szerződéses időtartama és azt az időpont, amelytől kezdődően a közölt feltételek teljesítése esetén a szolgáltatás nyújtása megkezdhető;

· az ajánlott tarifák, aktuális díjszabások, ezek számítási metódusai, módszertana;

· a hálózati csatlakozási és hálózathasználati szerződések megbízottként, vagy

bizományosként történő kezelésének lehetőségei és feltételei;

· arra irányuló ajánlat esetén megbízási szerződés vagy bizományosi szerződés és eljárás díja;

· a rendszerhasználati díjak és mennyiségi eltérés díjainak átvállalásai;
· az ajánlati kötöttség időtartama;

· a létrejövő jogviszony minden lényeges elemére kiterjedő tájékoztatás; 

· a villamosenergia-vásárlási szerződés tervezete, és

· a szerződés megszüntetésének vagy felbontásának egyes eseteit és feltételei.

A Villamosenergia-vásárlási szerződés megkötését a felhasználó és a villamosenergia-kereskedő is kezdeményezheti. Ha a villamosenergia-kereskedő ajánlatot tesz a felhasználó részére, annak minden lényeges körülményt, de legalább az alábbiakat tartalmaznia kell:

· az ajánlat hivatkozásra alkalmas azonosító számát,

· a villamosenergia-kereskedő főbb adatait (társaság neve, székhelye, a villamosenergia-kereskedelmi engedély száma, honlapjának címe, ügyfélszolgálatának címe és nyitvatartási ideje és üzletszabályzatának internetes elérési útvonala),

· azt az időpontot, amelytől kezdődően a közölt feltételek teljesítése esetén a szolgáltatás nyújtása megkezdhető,

· a villamos energia árát vagy az ár meghatározására vonatkozó módszertant,

· az ajánlati kötöttség időtartamát,

· a létrejövő jogviszony minden lényeges elemére kiterjedő tájékoztatást,

· a villamosenergia-vásárlási szerződés tervezetét, és

· a szerződés megszüntetésének vagy felbontásának egyes eseteit és feltételeit.

Eljárás megbízottként vagy bizományosként

A Better Life Support Kft. VET 63.§ (1) bekezdésében foglaltak alapján a felhasználó kérésére a felhasználó hálózathasználati és hálózatcsatlakozási szerződéseit a felhasználóval kötött szerződés alapján megbízási vagy bizományosi jogviszonyban kezeli, az alábbi elosztói engedélyesek tekintetében:

· ELMŰ Hálózati Kft.  

· E.ON Dél-dunántúli Áramszolgáltató Zrt.   

· EDF DÉMÁSZ Hálózati Elosztó Kft.  

· E.ON Észak-dunántúli Áramszolgáltató Zrt. 

· ÉMÁSZ Hálózati Kft.  

· E.ON Tiszántúli Áramszolgáltató Zrt. 

A megbízási, illetve a bizományosi szerződés mintáját a jelen Üzletszabályzat 4. és 5. sz. melléklete tartalmazza. A Hálózati csatlakozási és hálózathasználati szerződés kezelése körében az Better Life Support Kft. eljár a hálózati engedélyessel szemben a hálózathasználati és a hálózatcsatlakozási szerződés megkötése és/vagy megszüntetése érdekében. A megbízás nem terjed ki a hálózattal kapcsolatos ügyintézésre, hibabejelentésre. A hálózati szerződés tartalmáért a kereskedő, mint Megbízott felelősséget nem vállal.

Eljárás megbízottként

Amennyiben a Better Life Support Kft. megbízási szerződés alapján jár el, úgy a Better Life Support Kft. eljárása eredményeként a rendszerhasználó/felhasználó válik a hálózati csatlakozási, illetve hálózathasználati szerződés alanyává, tehát az abban foglaltak a felhasználót közvetlenül teszik jogosítottá és kötelezetté.

A rendszerhasználó/felhasználó a hálózati csatlakozási és hálózathasználati szerződést maga is megszüntetheti. A Better Life Support Kft, mint megbízott a hálózati csatlakozási vagy hálózathasználati szerződés megszüntetése érdekében kizárólag a rendszerhasználó kifejezett, erre irányuló, írásbeli utasítása alapján járhat el.

A Better Life Support Kft. és a rendszerhasználó közötti megbízási jogviszonyra egyebekben a Polgári Törvénykönyvtől szóló 1959. évi IV. tv. (a továbbiakban Ptk.) megbízásra vonatkozó szabályai és a közöttük létrejött megbízási szerződés az irányadó.

Eljárás bizományosként

Amennyiben a Better Life Support Kft. a rendszerhasználóval/felhasználóval kötött bizományosi szerződés alapján jár el, úgy a Better Life Support Kft, mint bizományos által az elosztói engedélyessel megkötött szerződés eredményeként a Better Life Support Kft. válik a hálózat csatlakozási, illetve hálózathasználati szerződés alanyává.

Ebben az esetben a hálózati csatlakozási és a hálózathasználati szerződést a rendszerhasználó/felhasználó nem szüntetheti meg. Amennyiben a szerződéseket a rendszerhasználó/felhasználó meg kívánja szüntetni, úgy köteles ennek érdekében a bizományosnak a szükséges utasításokat megadni. A bizományos a hálózati csatlakozási és hálózathasználati szerződéseket kizárólag a rendszerhasználó/fogyasztó erre irányuló, kifejezett írásbeli utasítása alapján szüntetheti meg, kivéve, ha a felek a bizományosi szerződésben ettől eltérően állapodnak meg.

A Better Life Support Kft, mint bizományos jogaira és kötelezettségeire a Polgári Törvénykönyvről szóló 1959. évi IV. tv, valamint az Better Life Support Kft és a rendszerhasználó között létrejött bizományosi szerződés rendelkezései az irányadóak.

Díjak és költségek

Amennyiben a Better Life Support Kft. a felhasználó megbízása alapján jár el, úgy a megbízásellátásával kapcsolatban felmerült költségeit a felhasználó részére továbbszámlázhatja.

A Better Life Support Kft. a megbízási tevékenység ellátásáért a Polgári Törvénykönyvről szóló 1959. évi IV. tv. 478.§ (1) bekezdés alapján díjazást kérhet. Az alkalmazható megbízási díj mértékét, annak számítási módját a jelen Üzletszabályzat 6. sz. melléklete tartalmazza.

Amennyiben a Better Life Support Kft. bizományosként jár el, úgy a bizományosi tevékenység ellátásával kapcsolatban felmerült költségeit a felhasználó részére továbbszámlázza.

A Better Life Support Kft. a bizományosi tevékenység ellátásáért a Polgári Törvénykönyvről szóló 1959. évi IV. tv. 507.§ alapján díjazásra jogosult. A bizományosi díj mértékét, annak számítási módját a jelen Üzletszabályzat 7. sz. melléklete tartalmazza.

A SZERZŐDÉSKÖTÉSRE VONATKOZÓ SZABÁLYOK ÁLTALÁBAN

A szerződés írásba foglalása

A felhasználó és a Better Life Support Kft. között létrejövő szerződést írásba kell foglalni.

Amennyiben a felhasználó a Better Life Support Kft szerződéskötési ajánlatát elfogadta, de a felek a szerződés aláírásakor együttesen nincsenek jelen, akkor a szerződés akkor jön létre, ha a felhasználó az írásba foglalt szerződést általa aláírva a Better Life Support Kft. részére a kézhezvételt követően 15 napon belül visszaküldi. 
A szerződés hatályba lépéséhez szükséges egyéb feltételek

A felhasználói villamos energia vásárlási szerződések hatályba lépésének és érvényességének előfeltétele, hogy a felhasználó rendelkezzen:

· hálózati csatlakozási szerződéssel;

· hálózathasználati szerződéssel;

· mérlegkör szerződéssel vagy mérlegkör-tagsági szerződéssel;

· egyes esetekben biztosítékkal.

A kereskedői és termelői villamos energia értékesítési és vásárlási szerződések hatályba lépésének és érvényességének feltétele, hogy

· a termelő rendelkezzen termelői engedéllyel;

· a kereskedő rendelkezzen kereskedelmi engedéllyel és az átviteli rendszerirányítóval kötött hatályos mérlegkör szerződéssel, vagy egy mérlegkör-felelőssel kötött hatályos mérlegkör tagsági szerződéssel;

· a kereskedő rendelkezzen érvényes limittel;

Az általános szerződési feltételek

A Better Life Support Kft. által alkalmazandó általános szerződési feltételeket a jelen Üzletszabályzat 10. sz. melléklete tartalmazza.

Áralkalmazási feltételek és árak

A Better Life Support Kft. által alkalmazandó árakat a felhasználóval létrejött egyedi villamos energia vásárlási szerződés tartalmazza. A felhasználó köteles a szerződés szerinti díjakat a szerződés rendelkezései szerint megfizetni.

Az árak megváltoztatásának feltételei, árváltoztatás esetén alkalmazandó eljárás

A Better Life Support Kft. és a felhasználó között létrejött egyedi megállapodás szerint alkalmazott árakat a Better Life Support Kft a felhasználóval kötött, a felek közös megegyezésén alapuló megállapodás alapján jogosult megváltoztatni. A Better Life Support Kft. a VET-ben meghatározott esetekben az árváltozásrólköteles a felhasználókat a törvényben előírt módon, előzetesen tájékoztatni.

Az egyetemes szolgáltatásba történő visszatérés feltételei

A Kereskedő által ellátott felhasználó az alábbi feltételekkel térhet vissza az Egyetemes Szolgáltatásba:

Amennyiben a felhasználó Egyetemes Szolgáltatásra jogosult, a Kereskedő és a felhasználó között érvényes vásárlási szerződésben (vagy az ÁSZF-ben ill. Üzletszabályzatban)foglaltaknak megfelelő időpontra, írásbeli szerződésfelmondást követően térhet vissza az Egyetemes Szolgáltatásba.

A szolgáltató váltásra a bejelentés hónapját követő második hónap első napjával kerülhet sor feltéve, hogy a felhasználó a szolgáltató váltás iránti igényét a bejelentés hónapjának 20. napjáig teljesítette a Better Life Support Kft felé. Amennyiben a felhasználó szolgáltató váltás iránti igényét a Better Life Support Kft a bejelentés hónapjának 20. napját követően veszi kézhez, úgy a szolgáltató váltás a bejelentés hónapját követő harmadik hónap első napjával következik be. A további feltételeket az Egyetemes Szolgáltató illetve az Elosztó hálózati engedélyes üzletszabályzata tartalmazza.

A felhasználó Egyetemes szolgáltatásba való visszatérésének jelzését követően (szerződésfelmondás) a Kereskedő a fennmaradó elszámolási időszakokra jogosult előlegszámlát kiállítani, amely a felek közti végelszámolás előlegeként szolgál.

Az egyedi közvilágítási szerződési feltételek

A Better Life Support Kft által alkalmazandó egyedi közvilágítási szerződési feltételeket a jelen Üzletszabályzat 12. sz. melléklete tartalmazza.

Szerződés módosítása

A felhasználó jogosult a szerződés módosítását kezdeményezni a Better Life Support Kft-nél. A felhasználó kezdeményezése nem teremt módosítási kötelezettséget a Better Life Support Kft. számára.

A SZERZŐDÉS TELJESÍTÉSÉBEN RÉSZT VEVŐ HARMADIK SZEMÉLYEK ÉS A VELÜK FENNÁLLÓ KAPCSOLATOK BEMUTATÁSA

Együttműködés az átviteli rendszerirányítóval

Korlátozás, szűk keresztmetszetek kezelése

Szűk keresztmetszet kezelésére a Kereskedelmi Szabályzat III./5. pontja, továbbá a VET és a végrehajtására kibocsátott jogszabályok rendelkezései vonatkozik. 

Az átviteli rendszerirányító jogosult a Better Life Support Kft. mérlegkör-felelősének villamos energia kereskedelmi szerződései teljesítését megtagadni szűk keresztmetszet kialakulása esetében a VET-ben és a Kereskedelmi Szabályzat III./5. pontjában meghatározottak alapján.

Amennyiben az átviteli rendszerirányító megtagadja a rendszer biztonsága érdekében a határmetszékeken való hozzáférést a Better Life Support Kft. mérlegkör-felelőse számára, és emiatt az Better Life Support Kft. által a felhasználó ellátása érdekében tervezett import villamos energia behozatala lehetetlenné válik, ez az 5.3. pont szerinti lehetetlenülésnek, vagy a 4.1. pont szerinti vis maiornak minősülhet. Amennyiben pedig ennek feltételei nem állnak fenn, a Better Life Support Kft. jogosult a villamos energia vásárlási szerződést felmondani.

Az átviteli rendszerirányító kizárólag a jogszabályok és az ellátási szabályzatok által megadott körülmények között korlátozhatja az átviteli hálózathoz való hozzáférést.

A hálózathasználati szerződéshez kapcsolódó háromoldalú fizetési megállapodás aláírása esetén a hálózathasználati szerződés szerint a rendszerhasználó által fizetendőrendszer-használati díjat a Better Life Support Kft. fizeti meg az átvételi engedélyes részére mindaddig, amíg az adott rendszerhasználóval kötött villamos energia értékesítési szerződése hatályban van. Minden egyéb esetben a rendszerhasználati díjakat a rendszerhasználó közvetlenül, a Better Life Support Kft közreműködése nélkül köteles az átviteli engedélyesnek megfizetni. Az átviteli engedélyes köteles az általa üzemeltetett közcélú hálózathoz kapcsolódó, a Better Life Support Kft-vel szerződéses viszonyban álló rendszerhasználók vételezési illetve betáplálási adatait haladéktalanul továbbítani a Better Life Support Kft. részére.

Az átviteli rendszerirányító, illetve a mérlegkör-felelős a Better Life Support Kft. megkeresésére igazolja, hogy a villamos energia kereskedelmi szerződés megkötésére igényt bejelentő rendszerhasználó rendelkezik-e hatályos hálózati csatlakozási és hálózathasználati szerződéssel, illetve tájékoztatást ad a szerződés egyéb feltételeinek a módosításáról.

A Better Life Support Kft. az átviteli rendszerirányító, illetve a mérlegkör-felelős megkeresésére igazolja, hogy az átviteli engedélyes üzemeltetésében lévő közcélú hálózathoz csatlakozó rendszerhasználó rendelkezik-e vele aláírt hatályos villamos energia kereskedelmi szerződéssel.

A hálózati engedélyes – további vizsgálat nélkül – a Better Life Support Kft. kérelmére, a kérés jogosságának vizsgálata nélkül, a rendszerhasználó villamos energia ellátását köteles felfüggeszteni. Az átviteli engedélyes kizárólag a Better Life Support Kft. ez irányú értesítését követően szüntetheti meg a villamos energia ellátás felfüggesztését.

Az átviteli rendszerirányító a rendelkezésre állás felfüggesztése előtt értesíti a felhasználót. Rendszerhasználati díj tartozás esetén az átviteli engedélyes kezdeményezheti az ellátás felfüggesztését. Ebben az esetben az átviteli engedélyes köteles írásban tájékoztatni a kereskedőt a felfüggesztés tényéről.

Egy általa ellátott felhasználó felfüggesztését a villamos energia ellátásból a Better Life Support Kft. csak díjtartozás esetén kezdeményezi, feltéve, hogy a díjtartozás rendezésére vonatkozó felszólítás eredménytelen volt. A kikapcsolás illetve visszakapcsolás díja ez esetben a felhasználót terheli.

Better Life Support Kft értesíti a mérlegkör-felelőst az átviteli hálózatra közvetlenül kapcsolódó felhasználókra vonatkozóan, többek közt a felhasználó villamos energia kereskedelmi szerződésének a hatályáról.

Együttműködés az elosztói engedélyessel

Better Life Support Kft. valamennyi elosztói engedélyessel megköti az együttműködéshez szükséges megállapodásokat

Az elosztói engedélyes egyrészt az átviteli rendszerirányító utasítása vagy jóváhagyása esetén korlátozhatja az elosztói hálózathoz való hozzáférést. Másrészt az elosztói engedélyes a szükséges legkisebb felhasználói körben és időtartamban az elosztást korlátozhatja, szüneteltetheti:

· az élet- és vagyonbiztonság veszélyeztetése,

· a villamos művek üzemzavarai esetén

· más módon el nem végezhető munkák és kapcsolások érdekében.

Az előre tervezhető karbantartási, felújítási munkák miatti szüneteltetés kezdő időpontjáról és várható időtartamáról az elosztó értesíti a felhasználókat.

A felhasználó kérésére a rendszerhasználó által fizetendő rendszerhasználói díjat és a mennyiségi eltérést a Better Life Support Kft. fizeti meg az elosztói engedélyes részére mindaddig, amíg az adott rendszerhasználóval kötött energiaellátási szerződése hatályban van. Minden egyéb esetben a rendszerhasználati díjakat és a mennyiségi eltérés díját a rendszerhasználó közvetlenül, a Better Life Support Kft. közreműködése nélkül köteles az elosztói engedélyesnek megfizetni.

Az elosztói engedélyes köteles az általa üzemeltetett közcélú hálózathoz kapcsolódó, a Better Life Support Kft-vel szerződéses viszonyban álló rendszerhasználók vételezési illetve betáplálási adatait haladéktalanul továbbítani a Better Life Support Kft. részére.

Az elosztói engedélyes a Better Life Support Kft. megkeresésére igazolja, hogy a villamos energia kereskedelmi szerződés megkötésére igényt bejelentő rendszerhasználó rendelkezik-e hatályos hálózati csatlakozási és hálózathasználati szerződéssel, illetve tájékoztatást ad a szerződés egyéb feltételeinek a módosításáról.

Better Life Support Kft. az elosztói engedélyes megkeresésére igazolja, hogy az elosztói engedélyes üzemeltetésében lévő közcélú hálózathoz csatlakozó rendszerhasználó rendelkezik-e hatályos villamos energia kereskedelmi szerződéssel.

Better Life Support Kft. köteles az elosztói engedélyessel bármely, a rendszerhasználókkal kapcsolatos kérdésben együttműködni. A Better Life Support Kft. értesíti az elosztói engedélyest a felhasználó villamos energia Kereskedelmi szerződésének a hatályáról.

Az elosztói engedélyes a Better Life Support Kft előzetes írásos kérésének megfelelően, az Better Life Support Kft kérésének vizsgálata nélkül, köteles a felhasználó villamos energia ellátását szüneteltetni. Az elosztói engedélyes kizárólag a Better Life Support Kft. ez irányú írásos értesítését követően kapcsolhatja vissza a felhasználót a villamos energia ellátásba vagy szüntetheti meg a villamos energia ellátás szüneteltetését. Az elosztói engedélyes a rendelkezésre állás szüneteltetése előtt értesíti a felhasználót. Rendszerhasználati díj tartozás esetén az elosztói illetve az átviteli engedélyes kezdeményezheti az ellátás szüneteltetését. Ebben az esetben az elosztói illetve az átviteli engedélyes köteles írásban tájékoztatni a kereskedőt a szüneteltetés tényéről.

A villamos energia piac más résztvevőivel való együttműködés műszaki feltételei

A villamosenergia-rendszer engedélyesei közötti együttműködési szabályokat, az adatszolgáltatások rendjét részletesen az Üzemi Szabályzat, az Elosztói Szabályzat és a Kereskedelmi Szabályzat, valamint az engedélyesek közötti szerződések és az együttműködés formájától függően szerződés vagy az üzletszabályzat határozzák meg.

A villamos energia piac résztvevőivel való kereskedelmi együttműködés és az ellátás/kereskedelem általános feltételei

A Better Life Support Kft törekszik arra, hogy a villamos energia piac résztvevőivel fő üzleti tevékenysége keretében a szerződés célja alapján villamos energia vásárlási és értékesítési szerződéseket kössön.

A Better Life Support Kft által kötött értékesítési szerződések az ellátás típusa szerint, a Kereskedelmi Szabályzat meghatározásaival összhangban következőképpen csoportosíthatók:

· Teljes ellátásra vonatkozó szerződés,

· Részleges ellátásra vonatkozó szerződés,

· Menetrend alapú szerződés

ELJÁRÁS ÜZEMZAVAR, KORLÁTOZÁS ESETÉN

Az elosztói/átviteli hálózati engedélyes, valamint az átviteli rendszerirányító jogosult a villamosenergiaszolgáltatást a szükséges legkisebb rendszerhasználói körben és időtartamban szüneteltetni. Az előre tervezhető felújítási, karbantartási munkálatok miatti szüneteltetés időpontjáról és várható időtartamáról a hálózati engedélyes a hálózathasználati szerződés, az üzletszabályzata és a jogszabályok alapján az érintett rendszerhasználókat értesíti. A korlátozásra vagy szüneteltetés feltételeire és végrehajtására a külön jogszabályban foglaltak az irányadók.

Az elosztói engedélyes a villamosenergia-rendszer jelentős zavara és a villamosenergia-ellátási válsághelyzet esetén szükséges intézkedésekről szóló 285/2007. (X.29.) Korm. rendelet értelmében jár el.

A kereskedő köteles betartani a VET alapján kiadott rendeletnek a korlátozásra vagy szüneteltetésre vonatkozó előírásait. Az elosztói engedélyes köteles betartani valamennyi olyan jogszabályi előírást, amely szükségállapotra vonatkozik, különösen, de nem kizárólagosan a honvédelemről szóló 1993. évi CX. törvény előírásait.

A szabályozási zónán belüli szűk keresztmetszet kialakulása, a hálózati engedélyes által végrehajtott korlátozás, szüneteltetés, a szolgáltatás üzemszünete és a hálózathasználat átviteli rendszerirányító vagy a hálózati engedélyesek általi megtagadása a felhasználó és a Better Life Support Kft. viszonylatában a c./5.4. pont szerinti lehetetlenülésnek minősül. A lehetetlenülésre az Better Life Support Kft a Ptk. szabályait alkalmazza.

Vis maior

Vis Maiornak minősül a Felek működési körén kívüli, külső elháríthatatlan esemény, amely ésszerűen nem elhárítható vagy kikerülhető, és amely a Szerződés teljesítését valamely szerződő fél számára ideiglenesen vagy véglegesen lehetetlenné teszi (pl. földrengés, árvíz, háború, természeti katasztrófa, a hazai villamosenergia-rendszer működésének jelentős zavara, válsághelyzete, vagy annak veszélye, feltéve, hogy ez a Felhasználó ellátására jelentősen kihat).

Vis Maiornak minősül a Better Life Support Kft szempontjából az, ha számára az import vagy hazai termelői kapacitásokhoz való hozzáférés olyan mértékben nehézkes vagy korlátozott, amely miatt a Better Life Support Kft kereskedelmi alapú felhasználói ellátási szerződések teljesítésére – tekintettel a kikötött fix összegű energiadíjra is - nem képes. A Better Life Support Kft ilyen esetekben a szerződéseit jogosult rendkívüli felmondással felmondani.

Értesítési kötelezettségek

Bármely Fél, amely Vis Maiorra hivatkozik, köteles a másik Felet az aktuális Vis Maiorról a lehető legrövidebb időn belül írásban értesíteni. Ezen írásos értesítésnek tartalmaznia kell az esemény jellemzőit és annak a Felek között fennálló Szerződés teljesítésére gyakorolt hatását,valamint az ismert mértékig a teljesítés mulasztásának várható időtartamát. Amennyiben a Felek között vita alakul ki arról, hogy egy adott helyzetben Vis Maior következett-e be, vagy sem, illetve, hogy adott Fél a szerződést Vis Maior miatt nem tartotta be, vagy más okból, a Felek elsősorban szakértőhöz fordulnak a vita eldöntése érdekében. Amennyiben ez nem vezet eredményre, a Felek Bírósághoz fordulnak a vita rendezése végett.

Vis maior megszűnése

Vis Maiorra hivatkozó Fél köteles a másik Felet értesíteni a Vis Maior megszűnéséről, illetve a Vis Maior azon hatásainak megszűnéséről, amelyek az adott Fél jogainak gyakorlását szerződésben foglalt kötelezettségeinek teljesítését korlátozza, a lehető legrövidebb időn belül azt követően, hogy ezek a tudomására jutottak. Egyik Fél sem menthető fel az Üzletszabályzatban és szerződés szerinti kötelezettségei teljesítésének elmulasztása vagy késedelmes teljesítése alól addig, amíg a Vis Maiorról küldött értesítést a másik Félnek el nem juttatta.
Mérséklés

A Vis Maior által érintett Fél:
· köteles minden ésszerű erőfeszítést megtenni annak érdekében, hogy elhárítsa, vagy mérsékelje bármely Vis Maior hatásait;

· köteles minden ésszerű erőfeszítést megtenni annak érdekében, hogy a közöttük fennálló Szerződés teljesítését a Vis Maior megszűnése után azonnal folytassa;

· a másik Fél ésszerű kérésére köteles értesíteni a másik Felet részletesen leírva a Vis Maior-t, annak okát, a hatásainak megszüntetése, és mérséklése érdekében tett erőfeszítéseket, valamint a Vis Maior időtartamának becslését.

Mindkét Fél köteles együttműködni szükség esetén ésszerű alternatív intézkedések kidolgozásában illetve megvalósításában a Vis Maior hatásának megszüntetése érdekében. Ennek megfelelően egyik Fél sem zárkózhat el indokolatlanul a közöttük fennálló szerződés megfelelő módosításától a Vis Maior hatásának kiküszöbölése érdekében.
A Vis Maior hatása

A Vis Maiorról küldött jogos és indokolt értesítés átadását követően egyik Fél sem felelős a közöttük fennálló szerződés szerinti kötelezettségei elmulasztásáért vagy késedelmes teljesítéséért.

Az az időszak, amely az adott Fél számára jogai gyakorlásához és kötelezettségei teljesítésére rendelkezésre áll, annyival hosszabbodik meg, amennyi idő az adott Fél számára az adott Vis Maior hatásainak elhárításához szükséges:

(i) feltéve azonban, hogy a teljesítés meghosszabbítása nem nagyobb mértékű, mint a Vis Maior következményeinek kezeléséhez ésszerűen szükséges idő;

(ii) azzal a kivétellel, hogy a Vis Maior nem ad felmentést az adott Fél szándékos, illetve a Vis Maiortól független szerződésszegése alól.
Jogszabályváltozás

Jogszabályváltozási esemény:

Amennyiben jelen Üzletszabályzat hatályba lépése után olyan jogszabályváltozás következik be, amely

(i) azt eredményezi, hogy mind a felhasználó, mind a Better Life Support Kft. jelen üzletszabályzat szerinti bármely kötelezettségének teljesítése jogellenessé vagy érvényesíthetetlenné válik; vagy

(ii) lényeges mértékben sérti akár a felhasználó, akár a Better Life Support Kft. jelen üzletszabályzatba foglalt jogait vagy növeli a felek üzletszabályzat szerinti kötelezettségeit;

a szerződő felek kötelesek egymást értesíteni a vonatkozó jogszabályváltozásról és a jelen üzletszabályzatra való kihatásáról. Jogszabályváltozásnak minősülhet a VET III. fejezetében említett villamosenergia-ellátási szabályzatok módosítása is, valamint minden olyan hatósági határozat, amely a jelen Üzletszabályzatban foglaltak teljesítésére kihat.

Gázárváltozás:

a.) Gázáremelés

A Better Life Support Kft kiemelt jogszabály-változási eseményként kezeli az erőművi hatósági gázáremelést.

A villamos energia ellátás belföldi energiahányadának árát módosíthatja egy esetleges hatósági gázáremelés. Ebben az esetben módosulhat a belföldi energiahányad beszerzési ára. Az árkorrekcióról a Felek kötelesek tárgyalásokat folytatni. Ellenkező megállapodás hiányában a felek közötti szerződés szerint fizetendő energiadíj összege legfeljebb az energiadíj tüzelőanyag komponensének árváltozásával a Better Life Support Kft részéről egyoldalúan emelhető.

b.) Rendszerhasználati díjak és / vagy mennyiségi eltérés díjának változása

Abban az esetben, ha a Felhasználóval kötött szerződés szerint a villamos energia ára tartalmazza a hálózati engedélyesnek fizetendő rendszerhasználati díjakat, akkor gázárváltozási eseményként kell kezelni a rendszerhasználati díjak emelését is. Ellenkező megállapodás hiányában a felek közötti szerződés szerint fizetendő energiadíj összege legfeljebb a rendszerhasználati díjak változásával a Better Life Support Kft részéről egyoldalúan emelhető. Amennyiben a mennyiségi eltérés díját a Kereskedő és a Felhasználó között létrejött szerződés értelmében a Kereskedő hatósági áron számlázza tovább, úgy annak hatósági változtatását szintén gázáremelési eseményként kell kezelni.

A Jogszabályváltozás következménye

A Felek a 4.6. pont szerinti esetekben kötelesek az értesítést követő legfeljebb 30 naptári napon keresztül jóhiszeműen tárgyalást folytatni arról, hogy milyen módosítások szükségesek a közöttük fennálló szerződéshez. A Felek minden tőlük elvárhatót kötelesek megtenni annak érdekében, hogy a közöttük létrejött szerződést úgy módosítsák, hogy a szerződés legjobban tükrözze a Felek közötti szerződés hatályba lépésekor fennállt szándékát. Amennyiben a Felek nem jutnak megegyezésre 30 napon belül, akkor közöttük fennálló jogvitát bírósági úton intézik el.

AZ EGYES SZERZŐDÉSEK

Hálózati csatlakozási és hálózathasználati szerződés

A felhasználó hálózati csatlakozási és hálózathasználati szerződést köteles kötni a területileg illetékes elosztói engedélyessel. Az elosztói engedélyes üzletszabályzatának megfelelő tartalmú hálózati csatlakozási és hálózathasználati szerződést a hálózati engedélyes készíti el. Egyebekben a hálózati csatlakozási és hálózathasználati szerződés részletes szabályait az elosztói üzletszabályzat tartalmazza.

A hálózati engedélyes és a felhasználó közötti kapcsolat

A hálózati engedélyes saját üzletszabályzata és a megkötött szerződések alapján jár el a felhasználóval szemben. A hálózati engedélyes a jogszabályok és az üzletszabályzata szerint jogosult a fogyasztási helyet ellenőrizni. Az ellenőrzés során a felhasználó köteles együttműködni a hálózati engedélyessel.

A felhasználó köteles értesíteni a Better Life Support Kft-t minden olyan körülményről, illetve a fogyasztási hely ellenőrzésének eredményéről, amely a közöttük fennálló kereskedelmi szerződés hatályát, tartalmát, illetve együttműködésüket érinti.

A mérlegkörtagsági szerződés

Better Life Support Kft saját mérlegkört hoz létre vagy egy meglévő mérlegkörhöz csatlakozik. Erre tekintettel Better Life Support Kft-vel szerződéses jogviszonyban álló felhasználó a Better Life Support Kft. mérlegköri felelősével köti meg a mérlegkör tagsági szerződést.

A felhasználói villamos energia értékesítési szerződés

A felhasználói villamos energia értékesítési szerződés hatálya

A Better Life Support Kft az általa használt szerződésminták alapján elkészített, írásbeli szerződéseket köt a felhasználóival. Amennyiben a villamos energia értékesítési szerződés hatálya alatt megszűnik a felhasználó hálózathasználati és/vagy a hálózati csatlakozási és/vagy mérlegkörtagsági szerződése a felhasználó köteles ezt a tényt haladéktalanul írásban bejelenteni a Better Life Support Kft. részére. A felhasználó villamos energia kereskedelmi szerződése az előző mondatban említett szerződések bármelyikének megszűnése esetén azonnali hatállyal megszűnik minden egyéb intézkedés nélkül. Amennyiben a felhasználó a fenti bejelentéssel indokolatlanul késlekedik, és ezzel a  Better Life Support Kft-nek kárt okoz, köteles azt teljes mértékben számára megtéríteni.

Amennyiben a villamos energia értékesítési szerződés hatálya alatt a hálózati engedélyes vagy az átviteli rendszerirányító bármely, a felhasználónak felróható okból felfüggeszti, korlátozza, vagy megtagadja a felhasználó részére a villamos energia szolgáltatást, a felhasználó köteles ezt a tényt haladéktalanul írásban bejelenteni Better Life Support Kft részére. Ez esetben a felhasználó köteles megtéríteni a Better Life Support Kft-nek a villamos energia szerződés nem teljesülése miatt felmerült összes költségét és/vagy kárát. A szolgáltatásnak a hálózati engedélyes vagy az átviteli rendszerirányító általi - a nem felhasználónak felróható okból történő - felfüggesztése, korlátozása vagy megtagadása lehetetlenülésnek minősül.

A felhasználói villamos energia értékesítési szerződés fajtái:

I. Teljes ellátásra vonatkozó szerződés,

II. Részleges ellátásra vonatkozó szerződés,

III. Menetrend alapú szerződés

IV. Teljes ellátásra vonatkozó szerződés lakossági felhasználók számára

A felhasználókkal kötött villamos energia értékesítési szerződés kötelező tartalmi elemei kapcsán a Vet. 62. § (1)  bekezdésében foglaltak irányadóak:
62. § (1) Az egyetemes szolgáltatásra jogosult felhasználónak a villamosenergia-kereskedővel kötendő villamosenergia-vásárlási szerződésének legalább a következőket kell tartalmaznia:
a) a szerződő felek megnevezése, természetes személy esetén a nevének, lakcímének, jogi személy vagy a Ptk. általános szabályai szerint létrehozott jogalany esetén a székhelyének, cégjegyzékszámának vagy azzal egyenértékű azonosítójának és adószámának feltüntetésével,

b) a szolgáltatás igénybevételének kezdő időpontja,

c) a nyújtott szolgáltatások megnevezése, azoknak a jogszabályban foglalt rendelkezésekkel összhangban felajánlott minőségi színvonala, valamint az ettől eltérő színvonalú szolgáltatás jogkövetkezménye, ideértve az arra való hivatkozást is, hogy az eltérő színvonalú szolgáltatás miatt fizetendő kötbér megfizetése nem mentesít az okozott kár megtérítése alól,

d) a szolgáltatásnak a szerződés megkötésekor érvényes ára,

e) a villamosenergia-kereskedő ügyfélszolgálatának elérhetősége,

f) a szerződés időtartama, a szerződés feltételei, valamint az igénybe vett szolgáltatások, illetőleg a szerződés meghosszabbításának, megszüntetésének, felmondásának feltételei,

g) a szerződésszegés esetei és jogkövetkezményei, különös tekintettel a szolgáltatásból való kikapcsolás részletes feltételeire,

h) a felhasználói, illetve lakossági fogyasztói panasz benyújtásának és ügyintézésének lehetőségéről és módjáról való tájékoztatás, valamint a fogyasztóvédelemről szóló törvényben meghatározott fogyasztói jogvita egyezségen alapuló rendezésének megkísérlésére, továbbá ennek eredménytelensége esetén az ügy eldöntésére irányuló eljárások kezdeményezésének módja és feltételei,

i) a külön díj ellenében nyújtott kiegészítő szolgáltatások megnevezése és feltételei, ha az egyetemes szolgáltató, illetve a kereskedő ilyet biztosít,

j) annak a hálózati engedélyesnek a megnevezése, székhelye, amely hálózatához a felhasználó közvetve vagy közvetlenül csatlakozik,

k) a felhasználási hely, valamint elszámolási pont megjelölése,

l) az igénybe venni kívánt, szerződött villamos energia mennyisége vagy a szolgáltatás teljes ellátást biztosító jellege, és

m) az elszámolási és számlázási időszakok, továbbá a számlázás és a számla kiegyenlítésének módja és feltételei.

(1a) Az egyetemes szolgáltatásra nem jogosult felhasználó esetén a villamosenergia-kereskedővel kötendő villamosenergia-vásárlási szerződésnek legalább az (1) bekezdés a), d), f), g) és j)-m) pontja szerinti - lényeges tartalmi elemeknek minősülő - feltételeket kell tartalmaznia.

Teljes ellátásra vonatkozó szerződés

Teljes ellátásra vonatkozó szerződés esetén a felhasználó kizárólag a Better Life Support Kft-től szerzi be a villamos energia szükségletét. Teljes ellátásra vonatkozó szerződés a felhasználó/termelő hálózati csatlakozási és hálózathasználati szerződésében rögzített teljesítmények mértékéig köthető. Teljes ellátásra vonatkozó szerződés esetén a felhasználó – amennyiben szükséges – a Better Life Support Kft. közreműködésével köt mérlegkör-tagsági szerződést. A teljes ellátásra vonatkozó szerződés-minta a jelen Üzletszabályzat 8. és 11. számú mellékletét képezi.

A Better Life Support Kft kötelezettségei, felelőssége
A Better Life Support Kft felelős a fogyasztási hely villamos energia igényének teljes beszerzéséért, vagyis a felhasználó által ott felhasznált villamos energia mennyiséget saját nevében kell megvásárolja. A Better Life Support Kft ezen kötelezettsége teljesítése érdekében egyrészt villamos energia kereskedelmi tevékenységet végez, - azaz villamos energiát vásárol termelőktől, és más kereskedőktől, illetve villamos energiát importál, és értékesít, másrészt mérlegkör tagsági szerződést köt a mérlegkör felelős(ök)sel a kiegyenlítő energia elszámolásáról. A Better Life Support Kft. mérlegkör-tagsági szerződése biztosítja a felhasználó biztonságos villamos energia ellátását a szerződés és a mellékletét képező mérlegkör-tagsági szerződés hatálya alatt.

A Better Life Support Kft. mindenkor betartja a működési engedélyének és a mérlegkör szerződésének rendelkezéseit, és köteles a szerződés ideje alatt Kereskedelmi tevékenységét – a felek ellenkező megállapodása hiányában – fenntartani. Amennyiben ezt a Better Life Support Kft. nem tartja be, az ellátási szerződés megszűnik. A Better Life Support Kft teljes kártérítéssel tartozik a felhasználó felé, így köteles megtéríteni számára a szerződés szerinti energiadíj és a felhasználó villamos energia beszerzési költségei közötti különbözetből eredő kárát a szerződés lejáratának időpontjáig bezárólag.

A felhasználó jogai és kötelezettségei
A felhasználó köteles a szerződés időtartama alatt a hálózati csatlakozási és a hálózathasználati szerződését hatályban tartani. Amennyiben az elosztói engedélyes arról értesíti a Better Life Support Kft, hogy a felhasználó a hálózati csatlakozási vagy a hálózathasználati szerződését megszegte, a Better Life Support Kft a felhasználótól annak legfeljebb egyhavi átlagfogyasztásának díjával egyenértékű biztosítékot kérhet.

Amennyiben kiderül, hogy az elosztói engedélyestől kapott tájékoztatás téves vagy hibás volt, a biztosíték annak jegybanki alapkamattal növelt összege időarányos kamataival együtt visszajár. A felhasználó köteles a szerződésben megállapított díjakat a szerződés rendelkezései szerint megfizetni.

A felhasználó vállalja, hogy a szerződés időtartama alatt a fogyasztási hely teljes villamos energia szükségletét a Better Life Support Kft szerzi be. A felhasználó jogosult az energiaellátásával kapcsolatos bármilyen ügyben a Better Life Support Kft–hez fordulni, aki a tőle elvárható szakértelemmel a felhasználó részére tanácsot vagy tájékoztatást ad, illetve biztosítja számára az Üzletszabályzatában valamint a szerződésben foglalt szolgáltatásokat.

Teljesítés

A teljes ellátásra vonatkozó szerződések alapján a Better Life Support Kft. kötelezettségeinek a teljesítési helye az átviteli hálózat. A villamos energia Kereskedelmi szerződéseket a Better Life Support Kft vonatkozásában teljesítettnek kell tekinteni, amennyiben a Better Life Support Kft szerződése alapján a felhasználó/termelő igényének megfelelő mennyiségű villamos energia az átviteli hálózatba betáplálásra került.

A szerződés szerinti villamos energia eljuttatása a felhasználó csatlakozási pontjáig az érintett hálózati engedélyes feladata. Ezért a fogyasztási helyen átadott villamos energia minőségi vagy mennyiségi hibájáért a Better Life Support Kft – ellenkező megállapodás hiányában – nem vállal felelősséget. Ha Better Life Support Kft nem rendelkezik a felhasználó igényének megfelelő mennyiségű és teljesítményű villamos energia Kereskedelmi szerződéssel, Better Life Support Kft köteles elszámolni a mérlegkör-felelőssel a Better Life Support Kft. szerződésszegése miatt a felhasználó részére elkerülhetetlenül szükségessé vált kiegyenlítő energia vonatkozásában. Better Life Support Kft-nek a szerződés teljesítése vonatkozásában további felelőssége nem áll fenn a felhasználó irányában. A Better Life Support Kft természetesen köteles villamos energia kereskedelmi tevékenységét fenntartani a felhasználóval kötött értékesítési szerződés hatálya alatt.

Better Life Support Kft. köteles eljárni a felhasználó bejelentése alapján a hálózati rendszer azon tagjával szemben, aki a felhasználónál fellépő vételezési üzemzavarért felelős. Better Life Support Kft köteles mindenkor a felhasználó kérésre annak érdekeit képviselni a felhasználó ellátásában résztvevő többi engedélyessel szemben. Eljárása során Better Life Support Kft köteles tőle elvárható szakértelemmel mindent elkövetni a felhasználó érdekeinek védelmében, eredményfelelősség azonban nem terheli. Better Life Support Kft. köteles továbbá a polgári jog szabályai szerint teljes kártérítést fizetni a felhasználónak, ha a vele kötött szerződését megszegte, az abban foglaltak teljesítésére bármilyen neki felróható okból nem képes, és ezzel az adott felhasználónak kárt okozott. Better Life Support Kft a felhasználókkal kötött egyedi ellátási szerződésekben szerződésszegésének esetére kötbérfizetést vállalhat.

Menetrend, illetve adatszolgáltatási kötelezettség

Better Life Support Kft. a felhasználó termelési/fogyasztási sajátosságait figyelembe véve, a felhasználóval együttműködve szabályozza a felhasználó adatszolgáltatási kötelezettségeit. A felhasználó az általa vállalt szerződéses kötelezettségei szerint tájékoztató jellegű fogyasztási előrejelzések átadására lehet köteles, azonban vállalhat pontos menetrend-adási kötelezettséget is.

A szerződés szerinti díjak

A felhasználó köteles Better Life Support Kft részére a villamos energia kereskedelmi szerződésben meghatározott díjat megfizetni, az ott meghatározottak szerint.

A felhasználó és a Better Life Support Kft közötti elszámolás szabályait az Üzletszabályzat c/6. számú pontja tartalmazza.

Lehetetlenülés

Amennyiben a felek abban állapodtak meg, hogy Better Life Support Kft. kötelezettségeinek teljesítési helye a rendszerhasználó csatlakozási pontja, a szabályozási zónán belüli szűk keresztmetszet kialakulása, a hálózati engedélyes által végrehajtott korlátozás, szüneteltetés, a szolgáltatás üzemszünete és a hálózathasználat átviteli rendszerirányító vagy a hálózati engedélyesek általi megtagadása a felhasználó és Better Life Support Kft. viszonylatában lehetetlenülésnek minősül. Ugyanúgy lehetetlenülésnek minősül a  Better Life Support Kft-t érintő, rajta kívülálló okból hozott hatósági vagy átviteli rendszerirányítói határozat illetve döntés, amely Better Life Support Kft. kereskedelmi tevékenységének folytatását lehetetlenné teszi, vagy felhasználói korlátozást vezet be, s emiatt Better Life Support Kft. a szerződésben vállalt villamos energia szolgáltatási kötelezettségének (teljesítési helytől függetlenül) nem tud eleget tenni. Az időszakos lehetetlenülés azonban egyik esetben sem eredményezi automatikusan a szerződés megszűnését. Amennyiben a lehetetlenülésért egyik fél sem felelős, sem a felhasználó, sem a Better Life Support Kft. nem követelheti a másik fél teljesítését, és kártérítésre sem kötelezhető. A teljesítés lehetetlenné válásáról tudomást szerző fél haladéktalanul köteles erről a másik felet értesíteni. Az értesítés elmulasztásából vagy indokolatlan késedelméből eredő kárért a mulasztó fél felelős.

Felhasználó általi szerződésszegés

Felhasználó általi szerződésszegésnek minősül különösen:

a)  a szerződés szerinti díjaknak, vagy azok egy részének, bármilyen összegének késedelmes megfizetése vagy meg nem fizetése,

b) a menetrend, illetve adatszolgáltatás rendelkezésre bocsátásának elmulasztása, vagy a menetrend, illetve adatszolgáltatás késedelmes vagy nem megfelelő rendelkezésre bocsátása,

c) villamos energia átvételi kötelezettségét neki felróható okból 30 napot meghaladóan nem teljesíti, akkor is, ha erre azért nem képes, mert az adott fogyasztási helyet az elosztói engedélyes a felhasználó szerződésszegése miatt harminc (30) napot meghaladóan az ellátást szüneteltette vagy az ellátásból kikapcsolta,

d) többszereplős ellátásra való áttérés a Better Life Support Kft jóváhagyása nélkül,

e) Better Life Support Kft által a fogyasztási helyek ellátására szolgáltatott villamos energiát hozzájárulása nélkül vagy tilalma ellenére továbbadja;

f) a 6.7. pont szerinti biztosíték adásának megtagadása;

Szerződésszegés Better Life Support Kft. részéről
Az Better Life Support Kft általi szerződésszegés különösen:

a) a villamos energia szállítására irányuló kötelezettség nem vagy nem a szerződésnek megfelelő teljesítése;

b) amennyiben a felek úgy állapodtak meg, hogy a rendszerhasználati díjat az elosztói engedélyes felé Better Life Support Kft fizeti meg, ezen kötelezettség elmulasztása;

A Szerződésszegés jogkövetkezményei

A Better Life Support Kft a felhasználó szerződésszegése esetén jogosult a felhasználó villamos energia ellátását felfüggeszteni, és/vagy  kártérítést követelni a felhasználótól, illetve a szerződést a jelen üzletszabályzatban foglalt esetekben azonnali hatállyal felmondani. A felhasználó kikapcsolását, felfüggesztését a hálózati engedélyes végzi el a Better Life Support Kft értesítését követően. Amennyiben azonban a felhasználó kikapcsolása az ellátásból nem volt jogszerű, a Better Life Support Kft a felhasználó igazolt kárát köteles megtéríteni.

Better Life Support Kft a rendszerhasználó felfüggesztését az ellátásból csak végső esetben, a részére küldött felszólítás eredménytelensége esetén kezdeményezi. A felhasználó Better Life Support Kft szerződésszegése esetén a ténylegesen felmerült és igazolt károk megtérítését követelheti.

A szerződés megszűnése

A szerződés megszűnik:

· A szerződésben meghatározott időtartam lejártakor,

· A felhasználó hálózathasználati és/vagy hálózati csatlakozási, és/vagy mérlegkör, tagsági szerződésének megszűntekor,

· A felek közös megegyezése alapján a közösen megállapított időpontban,

· Rendes felmondás alapján a felmondási idő leteltekor,

· Rendkívüli felmondás alapján azonnali hatállyal a felmondás közlésekor.

A teljes ellátásra vonatkozó szerződés rendes és azonnali hatályú felmondására irányadó szabályok értelemszerűen alkalmazandóak a részleges ellátásra vonatkozó és a menetrend alapú szerződés megszüntetésére is, kivéve, ha a jelen üzletszabályzat ezen szerződések vonatkozásában külön szabályokat állapít meg.

A teljes ellátásra vonatkozó szerződés felmondása

A teljes ellátásra vonatkozó hosszú távú szerződés rendes felmondással a szerződésben foglalt felmondási idővel, az ellátási szabályzatokban meghatározott fordulónapra mondható fel.

Better Life Support Kft a VET 176.§ (2) bekezdése alapján ellátott fogyasztók szerződését 30 napos felmondási idővel mondhatja fel.

Amennyiben a Better Life Support Kft hazai vagy import energia-beszerzési forrásai előre nem látható okból (hatósági határozat, átviteli rendszerirányítói döntés vagy egyéb külső, a Better Life Support Kft-től független ok miatt, amely nem minősül Vis Majornak) legalább 15 napot meghaladóan elérhetetlenek, vagy olyan mértékben korlátozottak, hogy Better Life Support Kft a felhasználó ellátását a szerződésben rögzített energiadíjon nem tudja vállalni, Better Life Support Kft jogosult a szerződés módosítását kezdeményezni. Amennyiben a szerződés módosításáról a felek nem tudnak 15 napon belül megállapodni, Better Life Support Kft jogosult a szerződést felmondani. Az Better Life Support Kft nem hivatkozhat saját felróható magatartására a szerződés felmondása érdekében.

A teljes ellátására vonatkozó szerződés azonnali hatályú felmondása

Felek a teljes ellátásra vonatkozó szerződést az alábbiak szerint mondhatják fel azonnali hatállyal:

Az azonnali hatályú felmondás jogát Better Life Support Kft az alábbi esetekben jogosult gyakorolni:

· A Felhasználó döntésre jogosult szerve jogutód nélküli megszűnést kimondó határozatot hoz.

· A felhasználónak a teljes ellátásra vonatkozó szerződés szerinti bármely jogának és/vagy kötelezettségének engedményezése az Better Life Support Kft előzetes írásbeli hozzájárulása nélkül.

· A felhasználó súlyos szerződésszegése esetén.

· Better Life Support Kft energia-beszerzési forrásainak előre nem látható

korlátozása esetén

· Jogszabályváltozás (C).4.6.) esetén

Az azonnali hatályú felmondás jogát felhasználó az alábbi esetekben jogosult gyakorolni:
· Better Life Support Kft. az illetékes hatóság jogerős határozata alapján a jövőben, de még a Szerződés időtartama alatt jogosulatlanná válik a jelen Szerződésben foglalt kötelezettségeinek teljesítésére és nincs olyan jogutódja, amely erre jogosult lenne;

· Better Life Support Kft. csődeljárás megindítása iránti kérelmet nyújt be az illetékes bírósághoz; vagy fizetésképtelenségét az illetékes bíróság jogerős végzésben megállapítja, és ellene felszámolási eljárás indul; vagy Better Life Support Kft döntésre jogosult szerve jogutód nélküli megszűnést kimondó határozatot hoz.

· Az Better Life Support Kft a teljes ellátásra vonatkozó szerződés szerinti bármely jogának és/vagy kötelezettségének engedményezése a felhasználó előzetes írásbeli hozzájárulása nélkül.

· Az Better Life Support Kft súlyos szerződésszegése esetén.

Az azonnali hatályú felmondás jogát a felek írásban kötelesek gyakorolni.

Súlyos szerződésszegés a felhasználó részéről különösen:

· A teljes ellátásra vonatkozó szerződésben vagy a jelen üzletszabályzatában rögzített díjak, illetve az egyéb a teljes ellátásra vonatozó szerződésben meghatározott, Better Life Support Kft-nek járó összegeknek a teljes ellátására vonatkozó szerződés szerinti kifizetésével kapcsolatos kötelezettségét tizenöt (15) napot meghaladóan, írásbeli felszólítás ellenére sem teljesíti.

· A villamos energia átvételi kötelezettségét neki felróható okból harminc (30) napot meghaladóan nem teljesíti, akkor is, ha erre azért nem képes, mert az elosztói engedélyes a felhasználó szerződésszegése miatt harminc (30) napot meghaladóan az ellátást szüneteltette vagy a felhasználót az ellátásából kikapcsolta.

· Megsérti Better Life Support Kft teljes ellátási jogát. 

Súlyos szerződésszegés Better Life Support Kft részéről:

· Amennyiben a jelen C.5.4. pont, „Szerződésszegés Better Life Support Kft. részéről” cím alatt meghatározott szerződésszegő állapotot Better Life Support Kft. 30 napot meghaladóan nem szünteti meg, avagy azt 30 napot meghaladóan is fenntartja.

Az azonnali hatályú felmondási jog gyakorlása esetén az arra okot adó fél köteles megtéríteni a másik félnek a villamos energia vásárlási szerződés nem teljesítésével kapcsolatban felmerült összes költségét és/vagy kárát.

A profil elszámolású felhasználókkal kapcsolatos különös rendelkezések

Profilcsoportba sorolás, MÉF meghatározása
A profil alapú elszámolás alkalmazásához a fogyasztási helyet – több csatlakozási pont esetében csatlakozási pontonként – hozzá kell rendelni valamelyik, a Magyar Energia Hivatal által jóváhagyott profilcsoporthoz.

A felhasználói profilcsoportba sorolás – egyéb megállapodás hiányában - a hálózati engedélyes joga és kötelessége. A profilba sorolást a hálózati engedélyes az elosztói üzletszabályzat mellékletét képező kérdőív segítségével, objektív módon végzi el annak érdekében, hogy rendszerhasználó a tényleges fogyasztási szokásának megfelelő, azt a lehető legjobban megközelítő profilcsoportba kerüljön besorolásra. A kérdőívet rendszerhasználó köteles saját kezűleg, a valóságnak megfelelően kitöltve aláírni. Amennyiben a rendszerhasználóval kötött megállapodás alapján Better Life Support Kft. megbízottként vagy bizományosként jár el a hálózati engedélyessel szemben a hálózati csatlakozási és hálózathasználati szerződés megkötése érdekében, úgy a rendszerhasználót Better Life Support Kft jogosult a rendszerhasználót profilcsoportba sorolni, majd ennek eredményét a hálózati engedélyessel közölni. A hálózati engedélyesnek a profilba sorolást jóvá kell hagynia, de jogában áll elutasítani, ezért a hálózati engedélyes jóváhagyásáig a közölt eredmény csak tájékoztató jellegű. A kérdőívre adott válaszok kiértékelésével kapott csoportbesorolást a felhasználónak (rendszerhasználónak) el kell fogadnia és azt a hálózathasználati szerződésben annak megkötésekor rögzíteni kell. Amennyiben rendszerhasználó (illetve felhatalmazása alapján Better Life Support Kft) a csoportba sorolás eredményét nem fogadja el, kérheti – egy alkalommal díjmentesen – ellenőrző, a terhelési görbét rögzítő fogyasztásmérő felszerelését.

A profil alapú elszámoláshoz meg kell állapítani a felhasználó várható éves fogyasztását (Mértékadó Éves Fogyasztás, MÉF). A MÉF-et vagy a felhasználó állapítja meg, vagy a Better Life Support Kft a felhasználó által közölt fogyasztási adatok alapján, vagy ennek hiányában a hálózati engedélyes. A hálózati engedélyesnek a MÉF-et jóvá kell hagynia, és jogában áll elutasítani, ezért a hálózati engedélyes jóváhagyásáig csak tájékoztató jellegű. A Mértékadó Éves Fogyasztás szerződéskötéskor megállapított értékét rögzíteni kell a hálózathasználati szerződésben. A későbbi elszámolási időszakokra vonatkozó érvényes Mértékadó Éves Fogyasztás meghatározása a korábban leolvasott mért fogyasztási adatokból kiindulva a hálózati engedélyes feladata, azonban annak megállapítása során Better Life Support Kft. a felhasználó érdekében a hálózati engedélyesnél eljárhat. 

Szerződések kezelése kereskedőváltáskor
Ha a felhasználó villamosenergia-kereskedőt kíván váltani, annak lebonyolítását az érintett engedélyesek térítésmentesen végzik, és azzal összefüggésben az érintett villamosenergia-kereskedő és hálózati engedélyes a felhasználónak díjat nem számíthat fel. A kereskedőváltás lebonyolítása céljából a felhasználó megbízása alapján az a villamosenergia-kereskedő is eljárhat, akivel a felhasználó villamosenergia-vásárlási szerződést köt.

A felhasználó villamosenergia-vásárlási szerződését az abban meghatározott feltételek szerint, egyetemes szolgáltatásra jogosult felhasználó esetén a Vet. 62. § (4) bekezdésében foglaltakkal összhangban
 írásban mondhatja fel. A felhasználó villamosenergia-vásárlási szerződésének kereskedőváltás miatti felmondása a hálózathasználati szerződés hatályát nem érinti.

A villamosenergia-kereskedő köteles a felhasználó és - amennyiben a felhasználó megbízásából az új villamosenergia-kereskedő jár el - az új villamosenergia-kereskedő részére a felmondás kézhezvételtől számított 5 napon belül írásban értesítést küldeni
· a felmondás visszaigazolásáról, az elszámolási pont egyedi azonosítójának és a villamosenergia-vásárlási szerződés megszűnésének időpontja feltüntetésével, vagy

· a felmondás benyújtásakor nem teljesített szerződéses feltételekről.

Ha a rendszerhasználó a villamos energia vásárlására másik kereskedővel köt újabb ellátás alapú szerződést, az Új kereskedő köteles legkésőbb a régi kereskedelmi szerződés felmondásának vagy lejártának kézhezvételtől számított 5 napon belül írásban értesítést küldeni írásban bejelenteni a hálózati engedélyes és a Régi kereskedő részére a Csatlakozási pontok vonatkozásában a kereskedőváltás időpontját, illetve az új kereskedő adatait. A rendszerhasználó meghatalmazása alapján Better Life Support Kft., mint új kereskedő jogosult a rendszerhasználó képviseletében a hálózati engedélyes irányában eljárni. 
A felhasználó, amennyiben önállóan jár el, köteles a felmondás visszaigazolásáról, az elszámolási pont egyedi azonosítójának és a villamosenergia-vásárlási szerződés megszűnésének időpontja feltüntetése szerinti értesítést az új villamosenergia-kereskedőnek a kézhezvételt követően úgy időben eljuttatni, hogy az új villamosenergia-kereskedő a  kereskedőváltás tényének, és a villamosenergia-vásárlási szerződés megszűnésének időpontja vonatkozásában a bejelentési kötelezettségeinek eleget tudjon tenni. A felmondás benyújtásakor nem teljesített szerződéses feltételekről való értesítés megküldése esetében a felhasználó felmondása a megjelölt szerződési feltételek teljesülésével hatályosul.
A korábbi villamosenergia-kereskedő a felmondás visszaigazolásával egyidejűleg köteles a hálózati engedélyesnél bejelenteni a Vhr.-ben meghatározottak szerint a kereskedőváltás tényét, és a villamosenergia-vásárlási szerződés megszűnésének időpontját. Az új villamosenergia-kereskedő a felmondás visszaigazolásának kézhezvételét követően haladéktalanul, de a villamosenergia-vásárlási szerződés megszűnésének időpontját legalább 21 nappal megelőzően a hálózati engedélyes részére bejelenti az új villamosenergia-vásárlási szerződés hatálybalépésének időpontját.
A hálózati engedélyes köteles a Vhr.-ben (273/2007. Korm. rend; a továbbiakban csak Vhr.) a kereskedőváltással kapcsolatban meghatározott feladatait a villamosenergia-vásárlási szerződés megszűnésének időpontjáig teljesíteni. A villamosenergia-vásárlási szerződés megszűnésétől számított 20 napon belül a korábbi villamosenergia-kereskedő a felhasználóval és az új villamosenergia-kereskedővel egyeztetve köteles végszámlát kibocsátani. A kereskedőváltással érintett villamosenergia-kereskedők és a felhasználó kötelesek egymással és a hálózati engedélyessel együttműködni.

A felhasználó és a villamosenergia-kereskedő az e törvényben, a Vhr.-ben, valamint a kereskedő üzletszabályzatában rögzített feltételek betartásával a felmondás feltételeiben megállapodhat, amennyiben az nem érinti a hálózati engedélyes Vhr.-ben meghatározott kereskedőváltással kapcsolatos kötelezettségeit.

A határozott időtartamú villamosenergia-vásárlási szerződés megszűnése esetén, amennyiben a felhasználó a megszűnés napját követő napi hatállyal másik villamosenergia-kereskedővel villamosenergia-vásárlási szerződést köt, akkor a kereskedőváltásnak a határozott idejű szerződés megszűnését követő nappal történő végrehajtása érdekében az új szerződés megkötését legalább a határozott idejű szerződés megszűnését 30 nappal megelőzően köteles a villamosenergia-kereskedőnek bejelenteni.

Amennyiben a felhasználó a fenti 30 napos határidőt elmulasztja, a villamosenergia-kereskedő és a hálózati engedélyes - a határidők betartása esetén - nem felel azért, hogy a kereskedőváltás a határozott idejű villamosenergia-vásárlási szerződés megszűnését követő nappal nem kerül végrehajtásra.

Ha a villamosenergia-kereskedő a VET 47/B. § (3) bekezdés b) pontja szerinti
 értesítést küld a felhasználónak, a villamosenergia-kereskedő részletes tájékoztatást ad a felhasználónak a nem teljesített szerződéses feltételekről - így különösen a lejárt tartozásról -, és azok teljesítésének módjáról.
Ha a felhasználó a felmondáshoz szükséges szerződési feltételeket teljesítette, a villamosenergia-kereskedő a teljesítésről való tudomásszerzést követően haladéktalanul írásban visszaigazolást küld a VET 47/B. § (3) bekezdés a) pontja szerint
, és ezzel egyidejűleg teljesíti a bejelentési kötelezettségét. A bejelentéseket írásban az elosztói szabályzat szerinti részletes adattartalommal és formátumban kell teljesíteni a hálózati engedélyes felé.

A korábbi villamosenergia-kereskedő, az új villamosenergia-kereskedő és a felhasználó megegyezhetnek a záró mérőállásról. Megegyezés esetében a korábbi villamosenergia-kereskedő a hálózati engedélyest a megegyezés tényéről és a záró mérőállásról a kereskedőváltás hálózati engedélyesnél történő bejelentésével egyidejűleg értesíti. Ennek hiányában a hálózati engedélyes kereskedőváltással kapcsolatos feladatai körében a villamosenergia-vásárlási szerződés megszűnéséig gondoskodik a mérőállás leolvasásáról. A hálózati engedélyes az elszámoláshoz szükséges adatokat a leolvasást követő 3 napon belül a korábbi és az új villamosenergia-kereskedővel is közli. A hálózati engedélyes a nem távleolvasható mérővel rendelkező felhasználó esetében a záró mérőállást a leolvasás alapján arányosítással határozza meg.
A korábbi villamosenergia-kereskedő által kiállított végszámlán szereplő záró mérőállásnak az új villamosenergia-kereskedő által kiállított első számla kezdő mérőállásával azonosnak kell lennie.
A VET 62. § (4c) bekezdésében meghatározott pénzügyi biztosíték összege a felhasználó előző évi fogyasztási adatai alapján kiszámított egyhavi átlagfogyasztásának a szerződés megkötésekor érvényes, a villamosenergia-kereskedő által alkalmazott áron számított ellenértéke. A fogyasztási adatokat az elosztó a felhasználó felhatalmazása alapján köteles a villamosenergia-kereskedőnek átadni.
Ha a felhasználó kereskedőváltással kapcsolatos kötelezettségeit - így különösen a VET 47/B. § (3) bekezdés b) pontja szerinti szerződési feltételeket (lsd. 2. lábjegyzet) - teljesítette, de valamely érintett villamosenergia-kereskedő vagy a hálózati engedélyes nem teljesíti a kereskedőváltással kapcsolatos kötelezettségeit, és emiatt a kereskedőváltás nem jön létre, a felhasználó korábbi villamosenergia-vásárlási szerződése változatlan feltételekkel hatályban marad.

A kereskedőváltással kapcsolatos kötelezettségeket nem teljesítő villamosenergia-kereskedő vagy hálózati engedélyes a kereskedőváltás meghiúsulása miatt köteles az érintettek kárát és költségét kamatokkal együtt megtéríteni.
Kereskedőváltás esetén elvégzendő elszámolás, leolvasás szabályát a jelen Üzletszabályzat 6.10. pontja tartalmazza.

A kereskedőváltás legkorábban a kereskedő által az Elosztói Szabályzat alapján a hálózati engedélyes részére teljesítendő kötelező bejelentések és nyilatkozatok utáni 31. napot követő fordulónappal léphet hatályba.

A mennyiségi eltérést a hálózati engedélyes a kereskedőváltáskor Better Life Support Kft-vel a kereskedőváltás időpontjában a mértékadó éves fogyasztás, az alkalmazott profil időarányosan figyelembe vett része és a felek által megállapított fogyasztás különbözeteként számolja el.

Mértékadó Éves Fogyasztás és profilcsoporthoz rendelés módosítása

Profil elszámolású felhasználó személyesen vagy meghatalmazása alapján Better Life Support Kft. az elszámolási időszakon belül egyszer, illetve idényjellegű fogyasztás esetén egy elszámolási időszakon belül évente kétszer kezdeményezheti a Mértékadó Éves Fogyasztás módosítását a hálózati engedélyesnél. Amennyiben az eltérés az 
5%-ot meghaladja, a változtatást indokolni kell. A módosítási igény elfogadásáról vagy elutasításáról a hálózati engedélyes visszajelzést köteles adni a felhasználó illetve Better Life Support Kft. részére Az esetleges elutasítást a hálózati engedélyes minden esetben köteles indokolni.

Amennyiben a változtatást a hálózati engedélyes nem utasítja el, úgy a változás a kereskedői bejelentést követő első fordulónaptól alkalmazandó a felek jogviszonyában. A felhasználó meghatalmazása alapján Better Life Support Kft felhasználó tevékenységében, fogyasztási szokásában történt változás esetén írásban kezdeményezheti a felhasználó profilba sorolásának felülvizsgálatát.

A profilcsoportba sorolás szempontjából lényeges körülmény megváltozása esetén a felhasználó vagy meghatalmazása esetén Better Life Support Kft haladéktalanul, írásban köteles tájékoztatni az elosztói engedélyest, aki ezt követően kezdeményezi a felhasználó újrabesorolását. Ha a kérdőív ismételt kitöltése és kiértékelése alapján indokolt, az átsorolást az elosztói engedélyesnek el kell végezni. Az újrabesorolásról az elosztói engedélyes a felhasználót és Better Life Support Kft-t is értesíteni köteles.

Az újrabesorolás az adott hónap 25. napját követő fordulónapon lép hatályba.

Amennyiben a felhasználó vagy meghatalmazása alapján Better Life Support Kft a módosult besorolás eredményét vitatja, kérheti ellenőrző, tárolós fogyasztásmérő felszerelését. Az ellenőrző mérés lefolytatásának időtartamára (8 hét) az elszámolás alapja az újrabesoroláskor alkalmazott kérdőív alapján meghatározott profilcsoport. Amennyiben a felhasználó a módosított profilcsoport besorolását sem fogadja el, akkor profilos elszámolású felhasználóként nem maradhat a piacon és vissza kell térnie az egyetemes szolgáltatásba vagy kezdeményeznie kell a távlehívható, negyedórás teljesítménygörbe rögzítésére alkalmas fogyasztásmérő felszerelését. E körben – adott esetben – kialakuló vitás kérdésben a felhasználó az elosztói üzletszabályzatban foglaltaknak megfelelően vitathatja, adott esetben a Magyar Energia Hivatalhoz, vagy bírósághoz fordulhat. A felhasználó érdekeit – a felhasználó erre vonatkozó kifejezett felkérése esetén - Better Life Support Kft az illetékes szerv, hatóság, engedélyes előtt képviselheti.

A számlák kiegyenlítése a Better Life Support Kft-n keresztül

Better Life Support Kft és a felhasználó a közöttük létrejött teljes ellátás alapú szerződésben megállapodhatnak abban, hogy hálózati engedélyes részére a rendszerhasználati díjat és a mennyiségi eltérés díját, a felhasználó a Better Life Support Kft-n keresztül fizeti meg. Ilyen megállapodás esetén a hálózati engedélyes a számlát az Better Life Support Kft részére állítja ki és küldi meg. A fizető személyét a hálózathasználati szerződésben kell rögzíteni.

Változás a profil elszámolású felhasználó személyében
Jogi személy, vagy jogi személyiséggel nem rendelkező gazdasági társaság, egyéb szervezet jogutódlással történő megszűnése esetén a Better Life Support Kft részére a bejelentést a jogutód a jogutódlás megtörténtét követő 15 napon belül köteles megtenni. Ennek elmaradásából eredő költségért és kárért a jogutód felel.

Amennyiben a változás nem jogutóddal történő megszűnés miatt következik be – így különösen a fogyasztási helyen történt tulajdonos, bérlő, használó változás esetén – a régi és az új profil elszámolású felhasználó együttesen köteles Better Life Support Kft. részére bejelentést tenni a változástól számított 15 napon belül. A Szerződés hatályos marad a bejelentés elmulasztása vagy késedelmes bejelentés esetén is, és ennek megfelelően a változás bejelentéséig a régi profil elszámolású felhasználó és az új profil elszámolású felhasználó egyetemlegesen felel a mennyiségi eltérés, a rendszerhasználati díjak megfizetéséért, szerződésszegő magatartás esetén azok következményeiért.

A bejelentést követő 15 napon belül – profil elszámolású felhasználó meghatalmazása esetén - Better Life Support Kft intézkedik az illetékes hálózati engedélyes irányába a szükséges adatváltoztatások módosítása iránt.

Amennyiben a profil elszámolású felhasználó kapcsolattartójának, képviselőjének, számlázási címének adataiban változás következik be azt köteles haladéktalanul, de legkésőbb a változás bekövetkeztét követő 8 napon belül a Better Life Support Kft-nek bejelenteni. Ennek elmaradásából eredő kárért a profil elszámolású felhasználó felel.

A profil elszámolású fogyasztók tekintetében egyebekben a teljes ellátású szerződésre vonatkozó szabályok alkalmazandóak.

Részleges ellátásra vonatkozó szerződés

A felhasználó arra irányuló igénye esetén Better Life Support Kft a felhasználóval részleges ellátásra vonatkozó szerződést köthet.

Részeleges ellátásra vonatkozó szerződés esetén a felhasználó a villamos energia igényét nem kizárólag Better Life Support Kft-től szerzi be.

A részleges ellátásra vonatkozó szerződés részletes tartalmát és az arra irányadó különös szabályokat a felek az egyedi esetben kölcsönösen eljárva állapítják meg.

Menetrend alapú felhasználói szerződés

Menetrendes szerződés esetén a felhasználó, az általa megadott menetrendnek megfelelő mennyiségű és ütemezésű villamos energia igényét Better Life Support Kft-től szerzi be. Menetrend alapú szerződés abban az esetben jöhet létre, ha a felhasználó rendelkezik mérlegkör-szerződéssel vagy mérlegkör-tagsági szerződéssel. Menetrend alapú szerződés csak teljesítménymérő és tároló fogyasztásmérővel rendelkező csatlakozási ponttal rendelkező felhasználó, termelő és Better Life Support Kft között, valamint önálló mérlegkörrel vagy mérlegkör tagsági szerződéssel rendelkező kereskedő és Better Life Support Kft. között jöhet létre.

Menetrend alapú szerződés határozott és határozatlan időtartamra köthető. Menetrend alapú szerződés egyszeri vagy többszöri teljesítéssel megszűnő vagy keretszerződés jelleggel is köthető.

Teljesítési hely/idő

A menetrend alapú szerződések alapján Better Life Support Kft kötelezettségeinek a teljesítési helye általában a magyar átviteli hálózat. A menetrend alapú szerződések alapján a Better Life Support Kft kötelezettségeinek a teljesítési ideje megegyezik a menetrend által meghatározott szállítással. Azaz a villamos energia Kereskedelmi szerződéseket a Better Life Support Kft vonatkozásában teljesítettnek kell tekinteni, amennyiben a Better Life Support Kft szerződése alapján az átviteli rendszerirányító a szállítást a menetrend visszaigazolásával teljesítésre befogadta.

Menetrend

A menetrend a szerződés részeként kerül megállapításra a Kereskedelmi Szabályzat előírásaival összhangban.

A szerződő felek kötelesek a menetrend mérlegkör-felelős részére történő bejelentésére az ellátási szabályzatoknak megfelelő tartalommal, formában és határidőre. A szerződő felek kötelesek a menetrendi bejelentés és jóváhagyás során tanúsított magatartásával a másik félnek okozott kár másik fél részére történő megtérítésére.

A menetrend alapú felhasználói szerződésre a más engedélyesekkel szemben használt menetrendes értékesítési szerződésekre vonatkozó rendelkezések az irányadóak.

A menetrend alapú felhasználó szerződések tekintetében egyebekben a teljes ellátású szerződésre vonatkozó szabályok alkalmazandóak.

Teljes ellátásra vonatkozó szerződés lakossági fogyasztók számára

Általános szabályok

A lakossági fogyasztókkal kötendő teljes ellátásra vonatkozó szerződésre a jelen üzletszabályzat C.5.3. és a C.5.4. pont rendelkezései alkalmazandók a jelen pontban írt eltérésekkel.

A szerződés kötelező tartalmi elemei
A szerződés kötelező tartalmi eleme a C.5.3. pontban írtakon túl:

· a nyújtott szolgáltatások felajánlott minőségi színvonalát és az ettől eltérő színvonalú szolgáltatás jogkövetkezményei;

· a szolgáltatás igénybevételének kezdő időpontja;

· a szerződés feltételei, valamint az igénybe vett szolgáltatások, illetőleg a szerződés megszüntetésének, felmondásának feltételei;

· a szerződésszegés esetei és jogkövetkezményei;

· a lakossági fogyasztói panasz benyújtásának és ügyintézésének lehetősége és módja; 

A lakossági felhasználókkal létrejövő teljes ellátására vonatkozó szerződés a mérlegkörtagsági szerződésre vonatkozó adatokat nem tartalmazza, a lakossági fogyasztó a VET 21.§ (6) bekezdése alapján a kereskedő mérlegkörének tagja.

A felhasználó számára a kereskedő a mérlegkör tagságot díjmentesen biztosítja.

A szerződés feltételeinek módosítása

A villamosenergia-kereskedő a jelen üzletszabályzat szerint egyoldalúan módosítható feltételek várható módosítása esetén a hatályba lépést megelőzően legalább 30 nappal:

a. a módosítás tartalmát legalább egy országos napilapban és legalább egy helyi lapban is, legalább két alkalommal közzétenni,

b. a módosítást az ügyfélszolgálati irodákban és a honlapján közzétenni,

c. az érintett felhasználókat a tervezett módosítás tartalmáról, valamint a szerződés felmondásának lehetőségéről írásban értesíteni.

A szerződés megszűnése

A lakossági fogyasztó a villamosenergia-vásárlási szerződést 30 napos felmondási idővel mondhatja fel.

Szerződésszegés

A villamosenergia-kereskedő részéről szerződésszegésnek minősül különösen, ha
a) a villamosenergia-szolgáltatást a szerződés szerinti időpontban nem kezdi meg, 

b) a villamos energiát nem a villamosenergia-vásárlási szerződésben meghatározott, illetve nem az elvárható módon szolgáltatja,

c) a szolgáltatás minőségi követelményeit megsérti.

A felek együttműködése

A felek a villamosenergia-vásárlási szerződés teljesítése során kötelesek egymást minden lényeges körülményről megfelelő időben és módon tájékoztatni, beleértve a szerződés lényeges tartalmát érintő, 6 hónapon belül általa tervezett változtatásokat is.

Menetrendes villamos energia beszerzési szerződés

Better Life Support Kft az energiabeszerzési igényei fedezésére termelői engedélyesekkel, kiserőművek üzemeltetőivel, külföldi szállítókkal, és más kereskedői engedélyesekkel köthet villamos energia kereskedelmi szerződést.

A menetrendes villamos energia kereskedelmi szerződés létrejöttének feltételei
A menetrendes villamos energia kereskedelmi szerződés a felek aláírásával jön létre. A menetrendes villamos energia kereskedelmi szerződés létrejöttének feltétele, hogy mindkét szerződő fél rendelkezzen villamos energia kereskedelemre vagy termelésre vonatkozó érvényes működési engedéllyel. Az Better Life Support Kft rendelkezik a mérlegkör-felelőssel kötött mérlegkör-tagsági szerződéssel. A vásárlási szerződés hatálybalépésének feltétele, hogy a másik fél is mérlegkör-felelős vagy mérlegkör-tag legyen.

 A villamos energia beszerzési szerződés fajtái

Better Life Support Kft a hazai termelői engedélyesekkel azok üzletszabályzata és szerződésmintája figyelembe vételével köt egyedi szerződéseket. Más kereskedői engedélyesekkel az Better Life Support Kft az EFET szerződésminta alapján készített, a 9. sz. mellékletben található szerződésminta alapján állapodik meg.

A menetrendes villamos energia kereskedelmi szerződésnek tartalmaznia kell valamennyi, a mintában szereplő tartalmi elemre irányadó megállapodást, így különösen meg kell határozni az alábbi általános feltételeket:

· a szerződéskötő felek adatai (név, székhely, cégjegyzék szám, képviselő neve);

· a szerződés tárgya;

· menetrend adás, adatszolgáltatási kötelezettségek, szállítási volumen;

· mennyiségi eltérések; teljesítés meghatározása

· a megállapodás időbeli hatálya és megszüntetése

· átadás-átvételi pontok;

· irányadó jog, viták rendezése,;

· felek felelőssége, jogaik, kötelezettségeik;

· szerződésszegés, felmondási okok, -eljárás;

· szerződéses ár, illetve ellenérték, számlák és fizetés;

· a pénzügyi elszámolás módja;

· felek által adott biztosítékok;

· egyéb a felek által lényegesnek tartott feltételek.

 Szerződésszegés esetei egyetemes szolgáltatásra jogosult felhasználó esetén

Amennyiben a felhasználó egyetemes szolgáltatásra jogosult, úgy Better Life Support Kft-vel létrejött villamosenergia-vásárlási szerződés megszegésének eseteire a jelen fejezet rendelkezései az irányadóak.

A./ Szerződésszegés a Better Life Support Kft részéről

Better Life Support Kft részéről a villamosenergia-vásárlási szerződés megszegésének minősül különösen, ha

a. a villamos energiát nem a villamosenergia-vásárlási szerződésben meghatározott, illetve nem a tőle elvárható módon szolgáltatja, vagy a villamosenergia-vásárlási szerződéséhez kapcsolódóan a szükséges villamosenergia-mennyiséget nem szerzi be, és annak továbbításával kapcsolatban az elosztói engedélyessel nem működik együtt a vonatkozó jogszabályok és szabályzatok előírásai szerint írásbeli felszólítás ellenére sem. A szerződésszegés következménye: kötbér.
b. Better Life Support Kft felhívására az elosztó a felhasználási helyről elköltöző, vagy az egyetemes szolgáltatással felhagyó felhasználó csatlakozó és mérőberendezésének állapotát a helyszínen térítésmentesen nem ellenőrzi, vagy az ellenőrzés eredményét jegyzőkönyvben nem rögzíti, illetve a felhasználó véleményeltérését, állásfoglalását nem jegyzi fel, vagy a jegyzőkönyvből nem ad át egy aláírt példányt a felhasználó részére – tekintet nélkül arra, hogy az ellenőrzést az elosztó hálózati engedélyes végzi – és mulasztását nem pótolja írásbeli felszólításra. A szerződésszegés következménye: kötbér.
c. Better Life Support Kft az általa garantált szolgáltatásokat (2. sz. melléklet) – írásbeli felszólítás ellenére sem – nem, vagy nem megfelelően nyújtja. A szerződésszegés következménye: kötbér,
d. A felhasználóval szembeni nyilvántartási, számlázási kötelezettségeit – írásbeli felszólítás ellenére – elmulasztja, különösen:

i. a felhasználási hellyel, a felhasználó vagy fizető személyével kapcsolatos, a szerződésből eredő jogok gyakorlásához, kötelezettségek teljesítéséhez szükséges adatok megváltozásának bejelentést követően a nyilvántartási rendszerben történő késedelmes (15 napon belüli) átvezetése vagy az átvezetés elmulasztása. A szerződésszegés következménye kötbér.

ii. számlázás normál üzemvitel mellett nem a szerződésben, jogszabályban, üzletszabályzatban foglalt gyakorisággal és időpontban történik (a felhasználóra vonatkozó szokásostól + 15 napos eltérést követően). A szerződésszegés következménye: kötbér.
e. a fentieken kívül a villamosenergia-vásárlási szerződésben, az általános szerződési feltételekben illetve az üzletszabályzatban, jogszabályban foglaltakat egyébként megsérti és szerződésszegését nem orvosolja írásbeli felszólításra. A szerződésszegés következménye: kötbér.

A hálózati csatlakozási és hálózathasználati szerződéseknek Better Life Support Kft. általi bizományosi kezelése esetén a bizományi szerződés megszegésének minősül az Better Life Support Kft részéről különösen, ha:

a. bizományosként eljárva a villamosenergia-szolgáltatást a szerződés szerinti időpontban nem kezdi meg, vagy megbízottként eljárva az elosztó felé kötelezett volt a bekapcsolás megrendelésére, de ezen kötelezettségének a vonatkozó feltételek rendelkezésre állása után 8 napon belül nem tett eleget. A szerződésszegés következménye: kötbér.
b. bizományosként eljárva a hálózati elosztói engedélyes által garantált szolgáltatásokat nem, vagy nem megfelelően nyújtja a Hivatal garantált szolgáltatásra vonatkozó határozata, illetve a hálózati elosztói engedélyes üzletszabályzata szerint. A szerződésszegés következménye: a hálózati elosztói engedélyesre vonatkozó garantált szolgáltatásokban meghatározott kötbér.
c. bizományosként eljárva a már lekötött szállítások felhasználó érdekkörében felmerülő műszaki biztonsági okból vagy a felhasználó saját kérésére történő szüneteltetését követően a felhasználónak a szüneteltetési ok megszüntetésére vonatkozó írásbeli értesítése kézhezvételét követő munkanapon, vagy a felhasználóval egyeztetett időpontban a már lekötött szállítások teljesítését a hálózati elosztói engedélyes nem kezdi meg. A szerződésszegés következménye kötbér.

B./ Szerződésszegés a felhasználó részéről
 A felhasználó részéről a villamosenergia-vásárlási szerződés megszegésének minősül  különösen, ha

a. ha a rendszerhasználati díjat és/vagy az energiadíjat késedelmesen, nem a szerződésben meghatározott időben fizeti. A szerződésszegés következménye: késedelmi kamat kiróvása.
b. részletfizetési, illetve fizetési haladékra vonatkozó megállapodás esetében a fizetési határidő elmulasztása. A szerződésszegés következménye: a megállapodás azonnali hatályú felmondása, a teljes hátralék egy összegben esedékessé válása,

c. a fentieken kívül a villamosenergia-vásárlási szerződésben, az általános szerződési feltételekben illetve az üzletszabályzatban, jogszabályban foglaltakat egyébként megsérti. A szerződésszegés következménye: kártérítés.

A hálózati csatlakozási és hálózathasználati szerződéseknek a Better Life Support Kft. általi bizományosi kezelése esetén a bizományi szerződés megszegésének minősül a felhasználó részéről különösen, ha

a. a hálózati szerződésekben meghatározott rendelkezésre álló teljesítményt a hálózati engedélyes hozzájárulása nélkül túllépi. A szerződésszegés jogkövetkezménye: a rendelkezésre állás szünetelése.

b. a villamos energia folyamatos és biztonságos szolgáltatását, illetve más rendszerhasználó szerződésszerű vételezését veszélyezteti, zavarja vagy akadályozza. A szerződésszegés Jogkövetkezménye: kötbér, a rendelkezésre állás szüneteltetése, a bizományi szerződés azonnali hatályú felmondása és a hálózathasználati szerződés szerinti szolgáltatás megszűntetése.

c. a felhasználói, termelői berendezések létesítésére, üzemeltetésére, a villamosművel való összekapcsolására vonatkozó előírásokat nem tartja be. A szerződésszegés jogkövetkezménye: kötbér, a rendelkezésre állás szüneteltetése, a bizományi szerződés azonnali hatályú felmondása és a hálózathasználati szerződés szerinti szolgáltatás megszűntetése.

d. a csatlakozóberendezést, a fogyasztásmérő-berendezést megrongálja, a zárópecsétet eltávolítja. A szerződésszegés jogkövetkezménye: kártérítés, a rendelkezésre állás szüneteltetése, amennyiben a hiteles mérés feltételei a helyszínen azonnal nem állíthatóak helyre.

e. olyan módon megrongált fogyasztásmérő berendezésen keresztül vételez, amely a mérés befolyásolását vagy a fogyasztásmérő berendezés megkerülését lehetővé teszi. A szerződésszegés jogkövetkezménye kötbér, a rendelkezésre állás szüneteltetése, amennyiben a hiteles mérés feltételei a helyszínen azonnal nem állíthatóak helyre.

f. a fogyasztásmérő-berendezést megbontja, megbontott vagy befolyásolt fogyasztás-mérő berendezésen keresztül, vagy a fogyasztásmérő megkerülésével vételez. A szerződésszegés jogkövetkezménye: kötbér, a rendelkezésre állás szüneteltetése, amennyiben a hiteles mérés feltételei a helyszínen azonnal nem állíthatóak helyre. 

g. a rendelkezésre állás szüneteltetése alatt, a hálózati engedélyes és/vagy a Better Life Support  Kft beleegyezése nélkül, a hálózati engedélyes hálózatából villamos energiát vételez. A szerződésszegés jogkövetkezménye: kötbér, a bizományi szerződés azonnali hatályú felmondása, a hálózathasználati szerződés szerinti szolgáltatás megszüntetése.

h. a villamos energia továbbadására vonatkozó szabályokat megszegi. A szerződésszegés jogkövetkezménye: a rendelkezésre állás szüneteltetése.

i. fogyasztásmérés nélküli felhasználás esetén a szerződésben szereplőnél nagyobb teljesítménnyel vételez. A szerződésszegés jogkövetkezménye: kötbér, költség- és kártérítés, a rendelkezésre állás szüneteltetése, a bizományi szerződés azonnali hatályú felmondása és a hálózathasználati szerződés szerinti szolgáltatás megszüntetése.

j. a felhasználó a Better Life Support Kft vagy a hálózati engedélyes értesítésében vagy a közös megegyezéssel kijelölt időpontban nem teszi lehetővé, hogy a hálózati engedélyes a jogszabályban foglalt kötelezettségeinek teljesítése érdekében gondoskodjon a fogyasztásmérő berendezés leolvasása, hitelesítése, cseréje, valamint általános műszaki jellegű ellenőrzés érdekében a felhasználási helyhez tartozó mérőhelyen történő munkavégzésről. A szerződésszegés jogkövetkezménye: kötbér, ugyanazon munkavégzés miatt a második esetet követően a rendelkezésre állás szüneteltetése.

k. a korlátozási rendelkezéseknek nem tesz eleget. A szerződésszegés jogkövetkezménye: a rendelkezésre állás szüneteltetése a korlátozás időtartama alatt,

l. Better Life Support Kft vagy a hálózati engedélyes írásbeli felszólítása ellenére sem gondoskodik a fogyasztásmérő berendezés rendszerhasználó tulajdonában álló elemeinek hitelességéről, megfelelő műszaki állapotáról, vagy a távleolvasást lehetővé tevő adatátviteli kapcsolat folyamatos biztosításáról. A szerződésszegés jogkövetkezménye: kötbér, az ismételt felszólítást követően a rendelkezésre állás szüneteltetése

Kártérítés

Better Life Support Kft és az egyetemes szolgáltatásra jogosult felhasználó a szerződésszegéssel okozott, kötbérrel nem fedezett igazolt kárt köteles a másik félnek megtéríteni.

Az Better Life Support Kft kártérítési felelőssége felróhatóság esetén áll fenn, azaz mentesül a felelősség alól, ha bizonyítja, hogy a késedelem elkerülése, illetve a hibátlan teljesítés érdekében úgy járt el, ahogy az az adott helyzetben elvárható volt. Nem kell a Better Life Support Kft-nek megtérítenie a kárnak azt a részét, amely abból származott, hogy a felhasználó a kár elhárítása, illetőleg csökkentése érdekében nem úgy járt el, ahogy az az adott helyzetben általában elvárható.

A felhasználó kártérítési felelőssége felróhatóság esetén áll fenn, azaz mentesül a felelősség alól, ha bizonyítja, hogy a késedelem elkerülése, illetve a hibátlan teljesítés érdekében úgy járt el, ahogy az az adott helyzetben elvárható volt. Nem kell a felhasználónak megtérítenie a kárnak azt a részét, amely abból származott, hogy  a Better Life Support Kft a kár elhárítása, illetőleg csökkentése érdekében nem úgy járt el, ahogy az az adott helyzetben általában elvárható.

Mentesül mindkét fél a kártérítés megfizetése alól, amennyiben a kár az egyik félnek sem felróható külső elháríthatatlan ok, erőhatalom (vis major) következtében merült fel, és amelynek károsító hatása emberi erővel objektíve nem hárítható el (pl.: természeti katasztrófák, vagy emberi cselekmény: vandalizmus, háború, terrorcselekmény).

Amennyiben a felhasználónak olyan kárigénye merül fel, amelyért sem a Better Life Support  Kft., sem a felhasználó nem felelős (harmadik személy által okozott károk), úgy a felhasználónak kárigény bejelentést kell tennie, amit a Better Life Support Kft. az általános szabályok szerint elbírál.

Amennyiben Better Life Support Kft-nek tudomása van ezen harmadik személy kilétéről és fellelhetőségéről, úgy köteles a felhasználónak írásban tájékoztatást nyújtani a tekintetben, hogy kárigényét kinél érvényesítheti.

Better Life Support Kft a hozzáérkezett kárigényeket lehetőség szerint a kézhezvételtől számított 30 napon belül kivizsgálja, érdemben a fogyasztót tájékoztatja, illetve amennyiben a fogyasztó részéről további irat beszerzése szükséges, azt a fogyasztó felé jelzi.

Az Better Life Support Kft a kártérítési ügyben hozott érdemi döntését a fogyasztóvédelmi hatóság és a Magyar Energia Hivatal hatáskör hiányában nem vizsgálja felül. Ilyen esetben a felhasználó bírósághoz fordulhat.

A feszültségpanaszokból és az üzemi események folytán előforduló szüneteltetésből, valamint az ebből eredő kárigényekről az Elosztói Üzletszabályzat rendelkezik.

Better Life Support Kft és a felhasználó kötbérfizetési kötelezettség alóli mentesülése

A felek kötbérfizetési kötelezettsége felróhatóság esetén áll fenn. A kötbérfizetési kötelezettsége alól a felek mentesülnek, ha bizonyítják, hogy a szükséges intézkedéseket határidőben megtették, illetve a hibátlan teljesítés érdekében úgy jártak el, ahogy az, az adott helyzetben elvárható volt.

A SZOLGÁLTATÁS ELLENÉRTÉKÉNEK ELSZÁMOLÁSA

A villamosenergia-kereskedelem pénzügyi elszámolásának részleteit (pl. fizetési határidők, biztosítékok) a kereskedelmi szerződések rögzítik. Az elszámolás alapját, a teljesítési helytől függetlenül a csatlakozási ponton mért adatok képezik, amelyeket a hálózati engedélyes bocsát az érintettek rendelkezésére.

A szolgáltatás alapjául szolgáló méréseket az elosztói engedélyes végzi az üzletszabályzatával összhangban. Adott csatlakozási pontra vonatkozó mérési adathoz való hozzáférés szabályait az átviteli rendszerirányító és az elosztó hálózati engedélyesek üzletszabályzatai határozzák meg. A menetrend alapú szerződések pénzügyi elszámolásának alapja a szerződésben foglalt menetrend.

A profilos felhasználókkal való elszámolás szabályait a C.6.1. pont rögzíti.

Leolvasások, elszámolás és számlázás rendje, módja

Az elszámolási időszakban szolgáltatott villamos energia mennyiségét – a fogyasztásmérő berendezés nélkül történő villamos energia vételezés kivételével – a csatlakozási pontok leolvasásával az elosztói engedélyes illetve az átviteli hálózati engedélyes vagy megbízottja állapítja meg, amit a csatlakozási pont és a mérési pont közötti méretlen berendezések veszteségével kell korrigálni. Az elosztói, illetve az átviteli hálózati engedélyes a számlázás alapjául szolgáló adatokat eljuttatja Better Life Support Kft részére az ellátási szabályzatokban és a keret-megállapodásukban meghatározott feltételek szerint, az ott meghatározott feldolgozásban.

A Better Life Support Kft a szolgáltatás árát és díját elszámolási időszakra állapítja meg. Az elszámolási időszak kezdetének és tartamának megállapítása a Better Life Support Kft. jogosultsága. Idősoros elszámolású felhasználó esetén az elszámolás időszaka – eltérő megállapodás hiányában – egy hónap. Profil elszámolású felhasználók fogyasztásmérő berendezését a hálózati engedélyes – a hálózathasználati szerződésben foglaltakkal összhangban – általában évente egyszer olvassa le, az elszámolási időszak ennek megfelelően általában egy év.

A Better Life Support Kft az elosztói engedélyestől kapott fogyasztási adatok alapján az elszámolási időszakra vonatkozóan számlát állít ki a felhasználóval kötött szerződésben foglaltak szerint. Amennyiben a felhasználó a Better Life Support Kft. által kiállított számlát az elszámolási időszak utolsó napjától számított 15 naptári napon belül nem kapja meg, köteles erről Better Life Support Kft telefonos ügyfélszolgálatát értesíteni.

Amennyiben a fogyasztásmérő berendezés leolvasása nem valósul meg, abban az esetben az elszámolási időszak automatikusan meghosszabbodik az eredeti elszámolási időszaknak megfelelő időtartammal. A sikertelen leolvasás esetén a Better Life Support Kft jogosult részszámlát kibocsátani a leolvasás tervezett időpontjára vonatkozóan a korábbi fogyasztás szerinti becsült adatok alapján.

Profil elszámolású felhasználók esetén a jellemzően éves leolvasási, elszámolási rendtől eltérően rendkívüli elszámolásra kerülhet sor:

· kereskedőváltáskor,

· egyetemes szolgáltatásba való visszatérés esetén

· szerződésmódosításkor abban az esetben, ha a névleges csatlakozási teljesítmény meghaladja a profilozási határt,

· szerződés megszűnésekor (pl. a felhasználó elköltözése, illetve felhasználási hely megszűnése esetén).

A felhasználó Egyetemes szolgáltatásba való visszatérésének jelzését követően (szerződésfelmondás) a Kereskedő a fennmaradó elszámolási időszakokra jogosult előlegszámlát kiállítani, amely a felek közti végelszámolás előlegeként szolgál.

Részleges ellátásra vonatkozó szerződés esetén az elszámolási mérő mérési adatát csökkenteni kell a menetrend alapú szerződések menetrend értékeivel. Az így kapott érték határozza meg a pénzügyileg elszámolandó villamosenergia-mennyiséget. Amennyiben a Better Life Support Kft-vel szerződésben álló rendszerhasználó egyben háztartási méretű kiserőmű üzemeltetője és az adott csatlakozási ponton szolgáltató hálózati engedélyessel rendelkezik az általa termelt villamos energia hálózatba történő betáplálásához szükséges engedéllyel és szerződéssel, úgy a Better Life Support Kft. a rendszerhasználó által vételezett és betáplált energia vonatkozásában szaldó elszámolást alkalmaz, amennyiben ehhez az elosztó társaságtól a szükséges mérési adatokat megkapja.

A szaldó elszámolás során a betáplált villamos energiát Better Life Support Kft a háztartási méretű kiserőművet üzemeltető ügyféllel az érvényben lévő szerződésben szereplő díjtarifa 70 %-ával számolja el a szerződésben rögzített gyakorisággal.

A rendszerhasználati díjak elszámolása

A rendszerhasználati díjat a felhasználó a hálózathasználati szerződés szerint az elosztó felé fizeti meg. A felhasználóval a Better Life Support Kft. megállapodhat arról, hogy a rendszerhasználati díjat a Better Life Support Kft. fizeti meg az elosztói vagy átviteli hálózati engedélyesnek, és így a felhasználó kizárólag a Better Life Support Kft részére fizet egyösszegű villamosenergia-díjat.

A szolgáltatott villamos energia ellenértékének kiegyenlítése

A rendszerhasználó a szerződésben rögzített fizetési módon, az elszámoló bizonylaton rögzített teljesítési határidőben történő fizetéssel, az Better Life Support Kft nevében kiküldött bizonylatok alapján egyenlíti ki a villamos energia szolgáltatással kapcsolatban felmerülő díjakat.

A rendszerhasználóknak a szolgáltatás igénybevételével keletkező tartozásairól és arra vonatkozó befizetéseikről az Better Life Support Kft ún. ügyfélfolyószámlát vezet.

A számlák kiegyenlítésének módja

Az elszámolt díjak kiegyenlítéshez rendelkezésre álló fizetési módok

· készpénz-átutalási megbízás

· csoportos beszedési megbízás alapján a felhasználó bankszámlájának megterhelésével

· banki átutalás

A fizetési kötelezettség teljesítésének idő pontja

· A készpénzátutalási megbízás felhasználásával teljesített fizetést akkor kell megtörténtnek tekinteni, amikor a feladott összeg a Better Life Support Kft. számláján jóváírásra kerül.

· Pénzintézeti, csoportos beszedési megbízás alapján teljesített fizetést akkor kell megtörténtnek tekinteni, ha a kötelezett bankszámláját a terhelési napon a megbízás összegével megterhelték.

· Ha törvény, vagy kormányrendelet, illetve a felek eltérően nem rendelkeznek, a bankszámlák közötti elszámolás útján teljesített fizetést akkor kell teljesítettnek tekinteni, amikor a pénzösszeget a jogosult bankszámláján jóváírták.
Késedelmes fizetés

Késedelmes fizetésnek minősül a rendszerhasználó/fizető részéről, ha a számlán feltüntetett díjat a felek eltérő megállapodása hiányában a számlán feltüntetett fizetési határidőig nem egyenlíti ki.

Késedelmes fizetésnek minősül a Better Life Support Kft részéről, ha a rendszerhasználót a számla elleni alapos kifogása eredményeképpen visszatérítés illeti meg, és azt a Better Life Support Kft a rendszerhasználó értesítését követő 8 napon túl, illetve az egyedi szerződésben rögzített egyéb határidőn túl fizeti meg vagy utalja vissza.

Amennyiben a rendszerhasználó a számla összegét a számlán feltüntetett határnapig nem fizeti meg, a Better Life Support Kft a felek eltérő megállapodása hiányában a Polgári Törvénykönyvben meghatározott mértékű késedelmi kamatot számít fel. A rendszerhasználót alaptalan számlakifogás esetén is – a befizetési határidőig ki nem egyenlített összeg erejéig – késedelmi kamatfizetési kötelezettség terheli.

A kamatfizetési kötelezettség kezdő időpontja a számlán feltüntetett befizetési határidőt követő nap. A kamatfizetési kötelezettség akkor is fennáll, ha a rendszerhasználó (fizető) késedelmét kimenti.

Better Life Support Kft. jogosult a rendszerhasználó késedelmes fizetéséből adódó egyéb igazolt költségek felszámítására is. A késedelmes teljesítés esetén a Better Life Support Kft. a rendszerhasználói befizetésből először a költségeket, a késedelmi kamatot, majd a díjtartozást számolja el.

Fizetési hátralékok behajtása

Amennyiben a rendszerhasználó fizetési határidőre nem fizeti meg a részére felszámított díjakat a Better Life Support Kft a késedelmi kamat felszámítása mellett hátralékkezelési eljárás alá vonja a tartozást.

A Better Life Support Kft jogosult a rendszerhasználót, vagy a szerződés szerinti fizető felet telefonon megkeresni a hátralék rendezése érdekében. Ehhez a nyilvános telefonkönyvek adatait, illetve a szerződés kötésekor rendelkezésre bocsátott telefonszámokat, a Better Life Support Kft és a rendszerhasználó közötti bármilyen kapcsolatfelvétel során a rendszerhasználó vagy fizető hozzájárulásával a Better Life Support Kft. tudomására jutott telefonszámokat veszi igénybe.

A Better Life Support Kft írásbeli fizetési felszólításban tájékoztatja a rendszerhasználót vagy a fizető felet, hogy a szolgáltatás felfüggesztésére irányuló intézkedés lép életbe, ha nem rendezi a tartozást.

A jelen Üzletszabályzatban foglaltak szerint a Better Life Support Kft követeléskezelés céljából jogosult a felhasználó/fogyasztási hely, ill. a fizető adatait harmadik fél részére a megjelölt célra a felhasználó/fizető előzetes tájékoztatása nélkül átadni.

A Better Life Support Kft a fizetési kötelezettség szerződésben megállapított időtartamon túl történő elmulasztása esetére a szerződésfelmondás, mérlegkörből való kizárás és felfüggesztés (kikapcsolás) lehetőségével élhet.

Amennyiben a Better Life Support Kft díjtartozás miatt a felhasználót/rendszer-használót a szolgáltatásból kikapcsoltatta, a szerződésszegő körülmények megszűnése után, ha a rendszerhasználó a szolgáltatás beszüntetésének, újraindításának költségeit (szolgáltatás díja, kamat, kártérítés) megfizette, kezdeményezheti új szerződés megkötését és kérheti a szolgáltatás újraindítását. Ilyen esetben a Better Life Support Kft dönthet úgy, hogy kizárólag határozott idejű egyedi szerződés keretében folytatja a szolgáltatást, és feltételül szabhatja a díj előre történő megfizetését.

Amennyiben a szolgáltatás felfüggesztése nem hajtható végre műszaki, vagy egyéb okok miatt, vagy a kikapcsoltatás hatására sem történik meg a tartozás rendezése, akkor a tartozással kapcsolatos adatokat a Better Life Support Kft jogosult a tartozás behajtása érdekében ezzel foglalkozó, adatvédelmi lajstromszámmal rendelkező külső szervezetnek jogi úton kívüli eljárásra átadni, jogi eljárásra átadni, vagy engedményezett követelésként átadni harmadik félnek. A hatályos jogszabályok figyelembe vételével a Better Life Support Kft. felszámolási eljárást is kezdeményezhet a nem lakossági adósokkal szemben.

Ezen eljárásokkal összefüggésben felmerült költségeit a Better Life Support Kft jogosult külön eljárási díjként adósnak felszámolni.

A hátralékkezelés során a fizetésre kötelezett fizetési könnyítési kérelmet nyújthat be a Better Life Support Kft-hez. A részlet vagy halasztott fizetési megállapodás kötése a Better Life Support Kft részére nem kötelező. A kérelem elbírálásánál a tartozás mértéke, az elszámolás módja, a rendszerhasználó vagy fizető korábbi fizetési fegyelme és a számlák lejáratának ideje a mérlegelési szempont. A Better Life Support Kft a megállapodás megkötésének feltételéül szabhatja a tartozás bizonyos részének egyösszegű, azonnali megfizetését. A Better Life Support Kft fizetési könnyítési megállapodás megkötését kamatfizetési kötelezettséghez kötheti. A kamat mértéke magasabb lehet a kereskedelmi szerződésben meghatározott késedelmes fizetésre vonatkozó kamat mértékénél. Amennyiben a Better Life Support Kft hozzájárul a fizetési könnyítéshez, úgy a feltételekről a rendszerhasználóval írásban megállapodást köt. A megállapodás be nem tartására vonatkozó előírásokat a megállapodás tartalmazza.
Biztosíték

A Better Life Support Kft. által kiszámlázott díjak késedelmes, nem a szerződésben meghatározott időben történő megfizetése, illetve a szolgáltatás díjának meg nem fizetése esetén – biztosíték (jelzálog, bankgarancia, fizetési előleg) nyújtására, illetve – óvadék letétbe helyezését kötheti ki a rendszerhasználó felé.

Kifogás a számla ellen

A rendszerhasználó a számla ellen a Better Life Support Kft-nél kifogást emelhet. A kifogás bejelentésének a számla kiegyenlítésére – ellenkező megállapodás hiányában – halasztó hatálya nincs.

A Better Life Support Kft vagy megbízottja köteles a kifogást megvizsgálni, és ennek eredményéről a rendszerhasználót legkésőbb a kifogás vételétől számított 15 napon belül írásban értesíteni.

Ha a téves vagy elmaradt elszámolás miatt a Better Life Support Kft-t, illetve megbízottját díj vagy díjkülönbözet illeti meg, a rendszerhasználó fizetési könnyítési kérelmét a Better Life Support Kft-nek méltányolni kell legfeljebb a téves vagy elmaradt számlázás időtartamával azonos időn belül egyenlő részletekben való megfizetéshez való hozzájárulással. A felek ilyen esetben írásban megállapodást kötnek. Ezen fizetési határidőkön túli teljesítés, valamint ha a rendszerhasználó vagy fizető a további számláiban feltüntetett díjat esedékességkor nem egyenlíti ki, késedelmes fizetésnek minősül.

Ha a Better Life Support Kft, vagy a rendszerhasználó fizetési kötelezettségét határidőben nem teljesíti, köteles a külön jogszabályban meghatározott kamatokat, valamint az igazolt költségeket a másik félnek megtéríteni.
Elszámolás hibás mérés esetén

Ha a fogyasztásmérő-berendezés hibásan mér, vagy hitelesítési ideje lejárt, annak adatai számlázás alapjául nem szolgálhatnak.

Ha a fogyasztásmérő-berendezés hibás működésének időtartama és a hibás fogyasztás-mérőberendezés által mért és a ténylegesen elfogyasztott villamos energia mennyiség különbözetét a felek közös megegyezéssel meg tudják állapítani, a leolvasott mérési adatokat ennek megfelelően helyesbíteni kell. A helyesbített adatok meghatározásáig ideiglenes elszámolásnak van helye. Az ideiglenes elszámolás alapjául a meghibásodás megállapítását megelőző év azonos elszámolási időszakának felhasználási adatai szolgálnak, amennyiben a rendszerhasználó felhasználási szokásai nem változtak meg. 

A helyesbített adatok meghatározását követő 15 napon belül a felek egymással véglegesen elszámolnak. A felek az elszámolásban a felhasznált villamos energia mennyiséget és a rendszerhasználati díjakat elkülönítve, tételesen tüntetik fel. Ha a helyesbítés mértéke nem határozható meg, vagy abban a felek nem tudnak megállapodni, illetve ha időközben a felhasználó felhasználásában változás következett be, a hibás mérést megelőző és azt követő elszámolási időszakok – de legalább négy hónap – felhasználási adatainak átlaga képezi az elszámolás alapját. 

Amennyiben a hibás mérés előtt a felhasználási helyen a fogyasztásról hiteles mérővel mért adat nem áll rendelkezésre, akkor a hibás mérést követő négy hónapban hiteles méréssel megállapított fogyasztásból kell a vélelmezett fogyasztást meghatározni. A jelen bekezdésben meghatározott módon becsült felhasználást a felek a jelen pont harmadik bekezdésben meghatározottak szerint kötelesek elszámolni.

Ha hibás mérés miatt a rendszerhasználót visszatérítés illeti meg, a hálózati engedélyes a jelen pont második és harmadik bekezdésekben foglalt elszámolások lezárását követő 8 napon belül az elszámolás eredményéről írásban tájékoztatja a villamosenergia-kereskedőt. A visszatérítendő villamos energia árat a villamosenergia-kereskedő az értesítés kézhezvételétől számított 8 napon belül a rendszerhasználó részére a rendszerhasználó bankszámlájára visszautalja, illetve a rendszerhasználóval történt előzetes megállapodás esetén a rendszerhasználót terhelő számlatartozás összegébe beszámítja. 

A hálózathasználati díjakat az az engedélyes írja jóvá vagy fizeti vissza a rendszerhasználónak, amely azt a rendszerhasználónak kiszámlázta. A hálózati engedélyes és a villamosenergiakereskedő közötti elszámolásra a villamosenergia-ellátási szabályzatok vonatkozó rendelkezései az irányadók.

Ha hibás mérés miatt a villamosenergia-kereskedőt a rendszerhasználó villamos energia felhasználása után árkülönbözet és a hálózati engedélyest hálózathasználati díjkülönbözet illeti meg, a hálózati engedélyes a második és harmadik bekezdésekben foglalt elszámolások lezárását követő 8 napon belül az elszámolás eredményéről írásban tájékoztatja a villamosenergia-kereskedőt. A villamos energia árkülönbözetről a villamosenergia-kereskedő, a hálózathasználati díjkülönbözetről a hálózati engedélyes külön számlát állít ki a rendszerhasználónak. Abban az esetben, ha a villamosenergia-vásárlási szerződés alapján hálózathasználati díjakat a villamosenergia-kereskedő számlázza a rendszerhasználónak, úgy hibás mérés miatti számlázásra is ezen rendelkezések irányadók.

A hibás méréssel összefüggésben kiállított számlát a rendszerhasználó/felhasználó a téves vagy elmaradt számlázás időtartamával azonos időn belül, egyenlő részletekben jogosult kiegyenlíteni. Késedelmes fizetés esetén a rendszerhasználó/felhasználó köteles a mindenkori törvényes mértékű késedelmi kamatot, és a késedelemmel összefüggésben okozott, igazolt költséget is megfizetni.

  Elszámolás szerződés megszűnése esetén

Amennyiben a felek közötti teljes ellátás alapú szerződés bármilyen okból megszűnik, a kereskedő köteles a felhasználó részére végszámlát kiállítani.

Idősoros elszámolású felhasználó esetén az elosztói engedélyes által biztosított mérési adatok alapján készíti el a kereskedő a végszámlát.

Kereskedőváltás esetén az elszámolás alapját képező fogyasztásmérő állása (amely egyben lesz a korábbi kereskedelmi szerződést lezáró és a jelen szerződés szerinti induló mérőállás) az elosztói engedélyestől kapott adatszolgáltatás alapján kerül meghatározásra.

Profil elszámolású felhasználók kereskedőváltása/piacra lépése esetén a korábbi villamosenergiavásárlási szerződés felmondásának időpontjában meg kell állapítani a fogyasztásmérő állását (amely egyben a korábbi villamosenergia-vásárlási szerződést lezáró és a jelen szerződés szerinti induló mérőállás). Ez az alábbi módok egyikének alkalmazásával történhet: 
· a felhasználó bediktálja a mérőállást, amely az elosztói engedélyes által a Fordulónapra korrigálásra kerül, vagy
· ha a felhasználó nem ad meg mérőállást, úgy azt az elosztói engedélyes időarányos becsléssel állapítja meg a Fordulónapra,
· bármely fél közvetlenül az elosztói engedélyestől kérhet rendkívüli leolvasását.

A rendkívüli leolvasás költségeit a leolvasást igénylő fél viseli.

Ha a szerződés a felhasználó elköltözése miatt szűnik meg, a hálózati engedélyes köteles a Villamos hálózati csatlakozási és hálózathasználati szabályzatban (VHSz) foglalt határidőn belül leolvasni a felhasználó mérőóráját, és az elszámolás alapjául szolgáló adatokat eljuttatja a kereskedőnek.
A KÉZBESÍTÉS SZABÁLYAI

Better Life Support Kft a rendszerhasználó részére szóló iratokat, ajánlatokat, értesítéseket, általában postai úton előre fizetett ajánlott levélküldeményként, vagy faxon, vagy e-mail-ben arra a címre küldi, amely a rendszerhasználó értesítési címe, vagy fizető címe a villamos energia kereskedelmi szerződésben. Ennek hiányában a Better Life Support Kft az általa a rendszerhasználó részére legutoljára kibocsátott számlán szereplő címre küldi meg az iratokat. Az e-mail-ben küldött értesítés csak akkor tekinthető kézbesítettnek az email-ben szereplő időpontban, ha a kézhezvételt a rendszerhasználó kifejezetten e-mailben, faxon, vagy írásban visszajelezte. A Better Life Support Kft a faxon, vagy e-mail-ben történő sürgős értesítést a rendszerhasználó kérésére előre fizetett ajánlott levélküldeményben is megerősíti. A Better Life Support Kft által nem könyvelt küldeményként postára adott iratokat (pl. számla), a postára adást követő 5. munkanapon kézbesítettnek kell tekinteni. A Better Life Support  Kft. – amennyiben azt tartalmuk miatt indokoltnak tartja, – a rendszerhasználó részére szóló küldeményeket tértivevényes levélben küldi meg. A szolgáltatás felfüggesztését, kikapcsolását megelőzően azonban a Better Life Support Kft vagy megbízottja köteles a rendszerhasználót a szerződésüknek megfelelő módon,igazolhatóan tájékoztatni.

Ha a postai úton továbbított tértivevényes küldemény kézbesítése azért volt sikertelen, mert a posta a küldeményt, “nem kereste”, „címzett ismeretlen”, illetve “az átvételt megtagadta”, jelzéssel adta vissza az Better Life Support Kft-nek, akkor a küldeményt – az ellenkező bizonyításáig – a postai kézbesítés második megkísérlésének napját követő ötödik munkanapon kézbesítettnek, a címzettel közöltnek kell tekinteni, akkor is ha a küldeményről, vagy annak tartalmáról a címzett ténylegesen nem szerzett tudomást.

ADATVÉDELEM

Adatvédelem, adatbiztonság alapfogalmai
1. adatvédelmi törvény:  a 2011. évi CXII. törvény az információs önrendelkezési jogról és az információszabadságról

2. érintett: bármely meghatározott, személyes adat alapján azonosított vagy - közvetlenül vagy közvetve - azonosítható természetes személy;

3. személyes adat: az érintettel kapcsolatba hozható adat - különösen az érintett neve, azonosító jele, valamint egy vagy több fizikai, fiziológiai, mentális, gazdasági, kulturális vagy szociális azonosságára jellemző ismeret -, valamint az adatból levonható, az érintettre vonatkozó következtetés;

4. különleges adat:

a) a faji eredetre, a nemzetiséghez tartozásra, a politikai véleményre vagy pártállásra, a vallásos vagy más világnézeti meggyőződésre, az érdek-képviseleti szervezeti tagságra, a szexuális életre vonatkozó személyes adat,

b) az egészségi állapotra, a kóros szenvedélyre vonatkozó személyes adat, valamint a bűnügyi személyes adat;

5. bűnügyi személyes adat: a büntetőeljárás során vagy azt megelőzően a bűncselekménnyel vagy a büntetőeljárással összefüggésben, a büntetőeljárás lefolytatására, illetve a bűncselekmények felderítésére jogosult szerveknél, továbbá a büntetés-végrehajtás szervezeténél keletkezett, az érintettel kapcsolatba hozható, valamint a büntetett előéletre vonatkozó személyes adat;

6. közérdekű adat: az állami vagy helyi önkormányzati feladatot, valamint jogszabályban meghatározott egyéb közfeladatot ellátó szerv vagy személy kezelésében lévő és tevékenységére vonatkozó vagy közfeladatának ellátásával összefüggésben keletkezett, a személyes adat fogalma alá nem eső, bármilyen módon vagy formában rögzített információ vagy ismeret, függetlenül kezelésének módjától, önálló vagy gyűjteményes jellegétől, így különösen a hatáskörre, illetékességre, szervezeti felépítésre, szakmai tevékenységre, annak eredményességére is kiterjedő értékelésére, a birtokolt adatfajtákra és a működést szabályozó jogszabályokra, valamint a gazdálkodásra, a megkötött szerződésekre vonatkozó adat;

7. közérdekből nyilvános adat: a közérdekű adat fogalma alá nem tartozó minden olyan adat, amelynek nyilvánosságra hozatalát, megismerhetőségét vagy hozzáférhetővé tételét törvény közérdekből elrendeli;

8. hozzájárulás: az érintett akaratának önkéntes és határozott kinyilvánítása, amely megfelelő tájékoztatáson alapul, és amellyel félreérthetetlen beleegyezését adja a rá vonatkozó személyes adatok - teljes körű vagy egyes műveletekre kiterjedő - kezeléséhez;

9. tiltakozás: az érintett nyilatkozata, amellyel személyes adatainak kezelését kifogásolja, és az adatkezelés megszüntetését, illetve a kezelt adatok törlését kéri;

10. adatkezelő: az a természetes vagy jogi személy, illetve jogi személyiséggel nem rendelkező szervezet, aki vagy amely önállóan vagy másokkal együtt az adatok kezelésének célját meghatározza, az adatkezelésre (beleértve a felhasznált eszközt) vonatkozó döntéseket meghozza és végrehajtja, vagy az általa megbízott adatfeldolgozóval végrehajtatja;

11. adatkezelés: az alkalmazott eljárástól függetlenül az adatokon végzett bármely művelet vagy a műveletek összessége, így különösen gyűjtése, felvétele, rögzítése, rendszerezése, tárolása, megváltoztatása, felhasználása, lekérdezése, továbbítása, nyilvánosságra hozatala, összehangolása vagy összekapcsolása, zárolása, törlése és megsemmisítése, valamint az adatok további felhasználásának megakadályozása, fénykép-, hang- vagy képfelvétel készítése, valamint a személy azonosítására alkalmas fizikai jellemzők (pl. ujj- vagy tenyérnyomat, DNS-minta, íriszkép) rögzítése;

12. adattovábbítás: az adat meghatározott harmadik személy számára történő hozzáférhetővé tétele;

13. nyilvánosságra hozatal: az adat bárki számára történő hozzáférhetővé tétele;

14. adattörlés: az adatok felismerhetetlenné tétele oly módon, hogy a helyreállításuk többé nem lehetséges;

15. adatmegjelölés: az adat azonosító jelzéssel ellátása annak megkülönböztetése céljából;

16. adatzárolás: az adat azonosító jelzéssel ellátása további kezelésének végleges vagy meghatározott időre történő korlátozása céljából;

17. adatmegsemmisítés: az adatokat tartalmazó adathordozó teljes fizikai megsemmisítése;

18. adatfeldolgozás: az adatkezelési műveletekhez kapcsolódó technikai feladatok elvégzése, függetlenül a műveletek végrehajtásához alkalmazott módszertől és eszköztől, valamint az alkalmazás helyétől, feltéve hogy a technikai feladatot az adatokon végzik;

19. adatfeldolgozó: az a természetes vagy jogi személy, illetve jogi személyiséggel nem rendelkező szervezet, aki vagy amely az adatkezelővel kötött szerződése alapján - beleértve a jogszabály rendelkezése alapján történő szerződéskötést is - adatok feldolgozását végzi;

20. adatfelelős: az a közfeladatot ellátó szerv, amely az elektronikus úton kötelezően közzéteendő közérdekű adatot előállította, illetve amelynek a működése során ez az adat keletkezett;

21. adatközlő: az a közfeladatot ellátó szerv, amely - ha az adatfelelős nem maga teszi közzé az adatot - az adatfelelős által hozzá eljuttatott adatait honlapon közzéteszi;

22. adatállomány: az egy nyilvántartásban kezelt adatok összessége;

23. harmadik személy: olyan természetes vagy jogi személy, illetve jogi személyiséggel nem rendelkező szervezet, aki vagy amely nem azonos az érintettel, az adatkezelővel vagy az adatfeldolgozóval;

24. EGT-állam: az Európai Unió tagállama és az Európai Gazdasági Térségről szóló megállapodásban részes más állam, továbbá az az állam, amelynek állampolgára az Európai Unió és tagállamai, valamint az Európai Gazdasági Térségről szóló megállapodásban nem részes állam között létrejött nemzetközi szerződés alapján az Európai Gazdasági Térségről szóló megállapodásban részes állam állampolgárával azonos jogállást élvez;

25. harmadik ország: minden olyan állam, amely nem EGT-állam.

Az adatvédelem alapelvei, célja

Az adatvédelem körében Better Life Support Kft, mint adatkezelő elsődleges feladata, hogy meghatározza az általa kezelt természetes, valamint jogi személyekre vonatkozó személyes adatok körét, az adatkezelés módját, valamint biztosítsa az adatvédelem alkotmányos elveinek, az adatbiztonság követelményeinek érvényesülését, s megakadályozza a rendszerhasználói adatokhoz való jogosulatlan hozzáférést, az adatok megváltoztatását és jogosulatlan nyilvánosságra hozatalát, vagy felhasználását.

Személyes adat kizárólag meghatározott célból, jog gyakorlása és kötelezettség teljesítése érdekében kezelhető. Az adatkezelésnek minden szakaszában meg kell felelnie az adatkezelés céljának, az adatok felvételének és kezelésének tisztességesnek és törvényesnek kell lennie. Személyes adat az érintettel kapcsolatba hozható adat - különösen az érintett neve, azonosító jele, valamint egy vagy több fizikai, fiziológiai, mentális, gazdasági, kulturális vagy szociális azonosságára jellemző ismeret -, valamint az adatból levonható, az érintettre vonatkozó következtetés. 

Csak olyan személyes adat kezelhető, amely az adatkezelés céljának megvalósulásához elengedhetetlen, a cél elérésére alkalmas. A személyes adat csak a cél megvalósulásához szükséges mértékben és ideig kezelhető.

A személyes adat az adatkezelés során mindaddig megőrzi e minőségét, amíg kapcsolata az érintettel helyreállítható. Az érintettel akkor helyreállítható a kapcsolat, ha az adatkezelő rendelkezik azokkal a technikai feltételekkel, amelyek a helyreállításhoz szükségesek.

Az adatkezelés során biztosítani kell az adatok pontosságát, teljességét és - ha az adatkezelés céljára tekintettel szükséges - naprakészségét, valamint azt, hogy az érintettet csak az adatkezelés céljához szükséges ideig lehessen azonosítani.

Személyes adat akkor kezelhető, ha

a) ahhoz az érintett hozzájárul, vagy

b) azt törvény vagy - törvény felhatalmazása alapján, az abban meghatározott körben - helyi önkormányzat rendelete közérdeken alapuló célból elrendeli (a továbbiakban: kötelező adatkezelés).

Különleges adat a 6. §-ban meghatározott esetekben, valamint akkor kezelhető, ha

a) az adatkezeléshez az érintett írásban hozzájárul,

b) a 3. § 3. pont a) alpontjában foglalt adatok esetében az törvényben kihirdetett nemzetközi szerződés végrehajtásához szükséges, vagy azt az Alaptörvényben biztosított alapvető jog érvényesítése, továbbá a nemzetbiztonság, a bűncselekmények megelőzése vagy üldözése érdekében vagy honvédelmi érdekből törvény elrendeli, vagy

c) a 3. § 3. pont b) alpontjában foglalt adatok esetében törvény közérdeken alapuló célból elrendeli.

Kötelező adatkezelés esetén a kezelendő adatok fajtáit, az adatkezelés célját és feltételeit, az adatok megismerhetőségét, az adatkezelés időtartamát, valamint az adatkezelő személyét az adatkezelést elrendelő törvény, illetve önkormányzati rendelet határozza meg.

Kizárólag állami vagy önkormányzati szerv kezelheti az állam bűncselekmények megelőzésére és üldözésére irányuló, valamint közigazgatási és igazságszolgáltatási feladatainak ellátása céljából kezelt bűnügyi személyes adatokat, valamint a szabálysértési, a polgári peres és nemperes ügyekre vonatkozó adatokat tartalmazó nyilvántartásokat.

Személyes adat kezelhető akkor is, ha az érintett hozzájárulásának beszerzése lehetetlen vagy aránytalan költséggel járna, és a személyes adat kezelése

a) az adatkezelőre vonatkozó jogi kötelezettség teljesítése céljából szükséges, vagy

b) az adatkezelő vagy harmadik személy jogos érdekének érvényesítése céljából szükséges, és ezen érdek érvényesítése a személyes adatok védelméhez fűződő jog korlátozásával arányban áll.

Ha az érintett cselekvőképtelensége folytán vagy más elháríthatatlan okból nem képes hozzájárulását megadni, akkor a saját vagy más személy létfontosságú érdekeinek védelméhez, valamint a személyek életét, testi épségét vagy javait fenyegető közvetlen veszély elhárításához vagy megelőzéséhez szükséges mértékben a hozzájárulás akadályainak fennállása alatt az érintett személyes adatai kezelhetőek.

A 16. életévét betöltött kiskorú érintett hozzájárulását tartalmazó jognyilatkozatának érvényességéhez törvényes képviselőjének beleegyezése vagy utólagos jóváhagyása nem szükséges.

Ha a hozzájáruláson alapuló adatkezelés célja az adatkezelővel írásban kötött szerződés végrehajtása, a szerződésnek tartalmaznia kell minden olyan információt, amelyet a személyes adatok kezelése szempontjából - e törvény alapján - az érintettnek ismernie kell, így különösen a kezelendő adatok meghatározását, az adatkezelés időtartamát, a felhasználás célját, az adatok továbbításának tényét, címzettjeit, adatfeldolgozó igénybevételének tényét. A szerződésnek félreérthetetlen módon tartalmaznia kell, hogy az érintett aláírásával hozzájárul adatainak a szerződésben meghatározottak szerinti kezeléséhez.

Ha a személyes adat felvételére az érintett hozzájárulásával került sor, az adatkezelő a felvett adatokat törvény eltérő rendelkezésének hiányában

a) a rá vonatkozó jogi kötelezettség teljesítése céljából, vagy

b) az adatkezelő vagy harmadik személy jogos érdekének érvényesítése céljából, ha ezen érdek érvényesítése a személyes adatok védelméhez fűződő jog korlátozásával arányban áll

további külön hozzájárulás nélkül, valamint az érintett hozzájárulásának visszavonását követően is kezelheti.

Az érintett kérelmére, kezdeményezésére indult bírósági vagy hatósági eljárásban az eljárás lefolytatásához szükséges személyes adatok tekintetében, az érintett kérelmére indult más ügyben az általa megadott személyes adatok tekintetében az érintett hozzájárulását vélelmezni kell.

Az érintett hozzájárulását megadottnak kell tekinteni az érintett közszereplése során általa közölt vagy nyilvánosságra hozatalra általa átadott személyes adatok tekintetében.

Kétség esetén azt kell vélelmezni, hogy az érintett a hozzájárulását nem adta meg.

Az adatkezelő köteles az adatkezelési műveleteket úgy megtervezni és végrehajtani, hogy az e törvény és az adatkezelésre vonatkozó más szabályok alkalmazása során biztosítsa az érintettek magánszférájának védelmét.

Az adatkezelő, illetve tevékenységi körében az adatfeldolgozó köteles gondoskodni az adatok biztonságáról, köteles továbbá megtenni azokat a technikai és szervezési intézkedéseket és kialakítani azokat az eljárási szabályokat, amelyek e törvény, valamint az egyéb adat- és titokvédelmi szabályok érvényre juttatásához szükségesek.

Az adatokat megfelelő intézkedésekkel védeni kell különösen a jogosulatlan hozzáférés, megváltoztatás, továbbítás, nyilvánosságra hozatal, törlés vagy megsemmisítés, valamint a véletlen megsemmisülés és sérülés, továbbá az alkalmazott technika megváltozásából fakadó hozzáférhetetlenné válás ellen.

A különböző nyilvántartásokban elektronikusan kezelt adatállományok védelme érdekében megfelelő technikai megoldással biztosítani kell, hogy a nyilvántartásokban tárolt adatok - kivéve ha azt törvény lehetővé teszi - közvetlenül ne legyenek összekapcsolhatók és az érintetthez rendelhetők.

A személyes adatok automatizált feldolgozása során az adatkezelő és az adatfeldolgozó további intézkedésekkel biztosítja

a) a jogosulatlan adatbevitel megakadályozását;

b) az automatikus adatfeldolgozó rendszerek jogosulatlan személyek általi, adatátviteli berendezés segítségével történő használatának megakadályozását;

c) annak ellenőrizhetőségét és megállapíthatóságát, hogy a személyes adatokat adatátviteli berendezés alkalmazásával mely szerveknek továbbították vagy továbbíthatják;

d) annak ellenőrizhetőségét és megállapíthatóságát, hogy mely személyes adatokat, mikor és ki vitte be az automatikus adatfeldolgozó rendszerekbe;

e) a telepített rendszerek üzemzavar esetén történő helyreállíthatóságát és

f) azt, hogy az automatizált feldolgozás során fellépő hibákról jelentés készüljön.

Az adatkezelőnek és az adatfeldolgozónak az adatok biztonságát szolgáló intézkedések meghatározásakor és alkalmazásakor tekintettel kell lenni a technika mindenkori fejlettségére. Több lehetséges adatkezelési megoldás közül azt kell választani, amely a személyes adatok magasabb szintű védelmét biztosítja, kivéve, ha az aránytalan nehézséget jelentene az adatkezelőnek.

A személyes adatainak kezelése

A BLS Kft. (adatkezelő) a VET 62. § és 151. § alapján az engedélyköteles tevékenységének végzése, a vonatkozó szerződés megkötése, tartalmának meghatározása, módosítása, a teljesítésének figyelemmel kísérése, a szerződésben meghatározott díjak számlázása, továbbá a szerződésből eredő egyéb követelések érvényesítése, valamint a villamosenergia-ellátási szabályzatokban foglalt együttműködési és adatszolgáltatási kötelezettségek teljesítése céljából kezelheti a felhasználó, valamint a külön jogszabályban meghatározott fizető azonosításához szükséges és elégséges, e törvény vagy a végrehajtására kiadott külön jogszabály szerint a szerződés tartalmát képező személyes adatot. 

Az adatkezelés körébe tartozik az alkalmazott eljárástól függetlenül az adatokon végzett bármely művelet vagy a műveletek összessége, így különösen gyűjtése, felvétele, rögzítése, rendszerezése, tárolása, megváltoztatása, felhasználása, lekérdezése, továbbítása, nyilvánosságra hozatala, összehangolása vagy összekapcsolása, zárolása, törlése és megsemmisítése, valamint az adatok további felhasználásának megakadályozása, fénykép-, hang- vagy képfelvétel készítése, valamint a személy azonosítására alkalmas fizikai jellemzők (pl. ujj- vagy tenyérnyomat, DNS-minta, íriszkép) rögzítése. 

Az adatkezelési műveletekhez kapcsolódó technikai feladatok elvégzése, függetlenül a műveletek végrehajtásához alkalmazott módszertől és eszköztől, valamint az alkalmazás helyétől, feltéve hogy a technikai feladatot az adatokon végzik. 

A Better Life Support Kft a rendszerhasználók részére történő számlázás és a kapcsolódó díjak beszedése, valamint a villamos energia szállítási szerződések figyelemmel kísérése céljából a szerződésekben meghatározott adatokon túl, a következő adatokat kezeli:

a felhasználó azonosítója, vételezés és/vagy a betáplálás időpontja, tartama, vételezés és/vagy a betáplálás mennyisége, a szerződésből eredő díjfizetéssel és a díjtartozással összefüggő adatok, a villamosenergia-vásárlási szerződés, hálózathasználati illetve a hálózati csatlakozási szerződés felmondásának eseményei, minden egyéb olyan adat, amelyet a villamosenergia-vásárlási szerződés, hálózathasználati illetve a hálózati csatlakozási szerződés tartalmaz, illetve amely a szerződéses jogviszony időtartama alatt a szerződésben foglaltak teljesítése érdekében szükséges; védendő fogyasztókkal kapcsolatos adat.
A Better Life Support Kft a Felhasználó fentiek szerint rögzített adatait számítástechnikai eszközökkel automatizáltan feldolgozza és elemzi. A Szolgáltató az érintett álláspontjának kifejtésére, arra irányuló kérés esetén az ügyfélszolgálaton keresztül minden esetben lehetőséget biztosít.
Az adatok automatizált feldolgozása során a BLS Kft. biztosítja

a) a jogosulatlan adatbevitel megakadályozását;

b) az automatikus adatfeldolgozó rendszerek jogosulatlan személyek általi, adatátviteli berendezés segítségével történő használatának megakadályozását;

c) annak ellenőrizhetőségét és megállapíthatóságát, hogy a személyes adatokat adatátviteli berendezés alkalmazásával mely szerveknek továbbították vagy továbbíthatják;

d) annak ellenőrizhetőségét és megállapíthatóságát, hogy mely személyes adatokat, mikor és ki vitte be az automatikus adatfeldolgozó rendszerekbe;

e) a telepített rendszerek üzemzavar esetén történő helyreállíthatóságát és

f) azt, hogy az automatizált feldolgozás során fellépő hibákról jelentés készüljön.

Adatfeldolgozás, adattovábbítás

A rendszerhasználó személyes adatai közül az adatkezelés céljához szükséges adatok átadhatók, illetve hozzáférhetővé tehetők (adattovábbítás): 

· a BLS Kft. megbízása alapján, a szerződés megkötését, a leolvasást, a számlázást, számlabemutatást, a kézbesítést, a díjfizetések és követelések kezelését, a forgalmazás kezelését, a felhasználási helyek műszaki kivitelezését, felülvizsgálatát, ellenőrzését, kikapcsolását, illetőleg az ügyfélszolgálati tevékenységet végző természetes személynek és gazdálkodó szervezetnek, 

· a számlázási és elszámolási jogviták rendezésére a BLS Kft. megbízása alapján jogi képviselő valamint jogszabály alapján jogosult szervek részére; 

· a nemzetbiztonság, a honvédelem és a közbiztonság védelme, közvádas bűncselekmények üldözése céljából az arra hatáskörrel rendelkező nemzetbiztonsági szerveknek, nyomozó hatóságoknak, az ügyésznek, 

· a Magyar Energia Hivatalnak 

· a bírósági végrehajtásról szóló 1994. évi LIII. törvény előírásai szerint a bírósági végrehajtónak 

· közvélemény (rendszerhasználói elégedettség) kutatás céljából közvélemény kutató cégeknek; 

· más engedélyesek részére az üzletszabályzatban foglaltak szerint a működési engedélyükben foglalt tevékenységük ellátása érdekében, az ahhoz szükséges terjedelemben. 

A jelen pont alapján átadott adatokkal kapcsolatban az adatokat átvevőkre a BLS Kft-vel azonos titoktartási kötelezettség vonatkozik.
A személyes adatok kezelésének főbb esetei

a.) Számlakészítés 

b.) Felhasználó felszólítása számlatartozásának rendezésére 

c.) Felhasználó értesítése 

d.) Fogyasztói elégedettség vizsgálata, közvélemény kutatás 

e.) Számlabehajtással kapcsolatos tevékenységek 

f.) Nemzetbiztonsági, honvédelmi, közbiztonsági, egyéb bírósági és nyomozó szervek megkeresése 

g.) Minden olyan egyéb eset, mely a 2. pontban rögzített célokkal összhangban van. 

Az adatok kezelésének határideje

A felhasználóhoz kapcsolódó valamennyi olyan dokumentumot és/vagy ezen dokumentumok számítástechnikai rendszerben rögzített adattartalmát, melyek gazdasági esemény megtörténtét dokumentálják, s így számviteli bizonylatnak minősülnek, a BLS Kft. a hatályos adó- és számviteli szabályokban meghatározott megőrzési időig tárolja. Ilyen dokumentumnak minősülnek különösen: szerződések, azok módosításai, az azokon alapuló számlák, befizetési bizonylatok, ellenőrzések, beavatkozások bizonylatai, dokumentumai. A BLS Kft. a telefonon érkezett ügyfélmegkereséseket rögzíti, és egy évig visszakereshetően tárolja. 
Adatbiztonságra vonatkozó rendelkezések

A BLS Kft. a villamosenergia-értékesítéssel kapcsolatban a tudomására jutott információkat és adatokat a hatályos jogszabályok előírásainak megfelelően bizalmasan kezeli. Az adatokat – a 4. pontban foglaltak kivételével – harmadik személyeknek nem továbbítja, és nem teszi hozzáférhetővé mindaddig, amíg a felhasználó a szerződésben foglalt kötelezettségeit maradéktalanul teljesíti. A felhasználó a villamosenergia-vásárlási szerződés aláírásával feltétel nélkül hozzájárul ahhoz, hogy amennyiben kötelezettségeinek nem tesz eleget, a BLS Kft. a szükséges felhasználói adatokat a szintén titoktartásra kötelezett harmadik személy részére felhasználói azonosítás és/vagy követelés érvényesítés céljából kiadja. 

A BLS Kft. mindent megtesz az általa kezelt felhasználói személyes adatoknak a jogosulatlan hozzáférés, megváltoztatás, nyilvánosságra hozás, törlés, sérülés, megsemmisülés elleni védelméért. E tevékenysége körében a BLS Kft. többek között gondoskodik az adatok: 

· Tükrözéséről: A hálózati kiszolgáló gép (a továbbiakban – szerver) a személyes adatok elvesztésének elkerülésére folyamatos tükrözéssel biztosítható egy tőle fizikailag különböző adathordozón. 

· Archiválásáról: A személyes adatokat tartalmazó adatbázisok passzív hányadát – a további kezelést már nem igénylő, változatlanul maradó adatokat – el kell választani az aktív résztől, majd a passzívált adatokat időtálló adathordozón kell rögzíteni. 

· Tűzvédelmi megóvásáról: Az adatokat és adatbázisokat tűzvédelmi és vagyonvédelmi berendezésekkel ellátott helyiségben kell elhelyezni. 

· Vírusvédelméről: A személyes adatokat kezelő ügyintézők, alkalmazottak asztali számítógépein gondoskodni kell a vírusmentesítésről. 

· Hozzáférés-védelméről: Az adatokhoz csak érvényes, személyre szóló jogosultsággal lehet hozzáférni. 

·  Hálózati védelméről: A mindenkor rendelkezésre álló számítástechnikai eszközök felhasználásával meg kell akadályozni, hogy adatokat tároló, hálózaton keresztül elérhető szerverekhez illetéktelen személy hozzáférjen. 

· BLS Kft. adatkezelő köteles a VET 151. § (4) bekezdés a)-c), valamint e) pontja esetén az adatátadással egyidejűleg az érintettet értesíteni. 

A BLS Kft. adatbiztonságra vonatkozó részletes eljárásait a belső adatkezelési szabályzat tartalmazza.
A rendszerhasználó adatbiztonságra vonatkozó jogosultságai
Az Információs önrendelkezési jogról és az információszabadságról szóló törvény 14. §-a alapján a felhasználó kérelmezheti 

a.) tájékoztatását személyes adatai kezeléséről, 

b.) személyes adatainak helyesbítését,adatainak helyesbítését kérni. 

c.) személyes adatainak – a kötelező adatkezelés kivételével – törlését vagy zárolását. 

Az adatkezelő köteles a tájékoztatási kérelem benyújtásától számított legrövidebb idő alatt, legfeljebb azonban 30 napon belül írásban, közérthető formában megadni a kért tájékoztatást (Információs önrendelkezési jogról és az információszabadságról szóló törvény 15. §). 

A tájékoztatás ingyenes, ha a felhasználó a folyó évben azonos területre vonatkozó tájékoztatási kérelmet a BLS Kft.-hez még nem nyújtott be. Egyéb esetekben költségtérítés állapítható meg. A már megfizetett költségtérítést vissza kell téríteni, ha az adatokat jogellenesen kezelték vagy a tájékoztatás kérése helyesbítéshez vezetett.

Felhasználó a saját személyes, illetőleg számlázási adatai vonatkozásában a betekintés lehetőségét a felhasználó kérésére a felhasználó számára biztosítja.
Az adatvédelmi felelős

A Better Life Support Kft. adatvédelmi felelősének nevét, beosztását, elérhetőségét az adatkezelési szabályzat rögzíti. Ezen információkat a rendszerhasználó az ügyfélszolgálaton megismerheti.

A felhasználó jogorvoslati lehetősége

A felhasználó, amennyiben úgy véli, hogy személyes adatainak kezelése kapcsán jogsérelem érte, az adatvédelmi felelőstől tájékoztatást kérhet személyes adatainak kezeléséről, és kérheti személyes adatainak helyesbítését, illetve - a jogszabályban elrendelt adatkezelések kivételével - törlését. Amennyiben ezt a tájékoztatást nem tartja kielégítőnek, abban az esetben a felhasználó a Nemzeti Adatvédelmi és Információszabadság Hatóság eljárását kezdeményezheti.
A felhasználó jogainak megsértése esetén az adatkezelő ellen bírósághoz fordulhat. 

Az adatkezelő a felhasználó adatainak jogellenes kezelésével vagy az adatbiztonság követelményeinek megszegésével másnak okozott kárt köteles megtéríteni. 

A PANASZÜGYEK INTÉZÉSÉRE VONATKOZÓ RENDELKEZÉSEK

A Better Life Support Kft – annak érdekében, hogy a szolgáltatással kapcsolatos rendszerhasználói panaszok rövid határidővel egységes eljárással kivizsgálásra kerüljenek, a panasz okai megszűnjenek – a panaszbejelentések esetén követendő eljárásrendet az alábbiak szerint szabályozza:

A felhasználó panaszával a Better Life Support Kft ügyfélszolgálati irodájához, ügyfélszolgálati fiók-irodájához, a Better Life Support Kft székhelyén működő központi szervezetéhez, vagy a felhasználói érdekképviseleti, érdekvédelmi szervezetekhez (az 1995. évi CLV. törvényben meghatározott békéltető testülethez) valamint a Magyar Energia Hivatalhoz fordulhat. A panaszok bármelyik ügyfélszolgálati helyen bejelenthetők, annak intézését az Better Life Support Kft központja felügyeli, vagy végzi.

A VET 57. § (1) és (2) bekezdésében foglaltak szerint az elszámolással, számlázással, díjfizetéssel vagy méréssel kapcsolatos lakossági fogyasztói panaszok ügyében a fogyasztóvédelmi hatóság jár el a fogyasztóvédelemről szóló törvény rendelkezései szerint, míg a lakossági fogyasztónak nem minősülő felhasználók elszámolással, számlázással, díjfizetéssel vagy méréssel kapcsolatos panaszai ügyében a Magyar Energia Hivatal jár el.

Better Life Support Kft-nél előterjesztett panaszbeadványoknak a következőket kell tartalmaznia:

· a panaszos neve, elérhetősége, az érintett felhasználási hely,

· a panasz tárgyának rövid leírása, a rendelkezésre álló dokumentumok,

· a kért intézkedés megjelölése.

Az Better Life Support Kft a beérkezett panaszokat illetve az azokkal kapcsolatos ügyintézésre vonatkozó dokumentációt külön nyilvántartásban iktatja és gondoskodik azok elévülési határidő végéig, visszakereshetően történő megőrzéséről, illetve időtálló adathordozón történő archiválásáról.

Ha a beadvány más engedélyest is érint, a Better Life Support Kft és az engedélyesek kötelesek egymás között a beadvány beérkezésétől számított 15 napon belül a szükséges egyeztetéseket lefolytatni, az egyeztetések végrehajtását dokumentálni, a dokumentációt iktatni és archiválni.

A panaszbejelentések kivizsgálására és az írásban történő érdemi válaszadásra a határidő 15 nap, ha jogszabály ettől eltérően nem rendelkezik.

A Better Life Support Kft az ügy rendezését a felhasználóval történő közvetlen kapcsolatfelvétel útján kíséreli meg, ennek során a fenti határidőn belül érdemben választ kell adnia a felhasználó részére. A válaszadás elmulasztása, vagy a felhasználó által nem elfogadható minőségben adott válasz esetén, illetve ha – a panaszos megítélése szerint- a Better Life Support Kft nem kezelte érdemben a beadványban foglaltakat, a felhasználó az ügy tárgyának megfelelően a Hivataltól vagy a Nemzeti Fogyasztóvédelmi Hatóságtól panaszbeadvánnyal kérheti az ügy orvoslását. 

ÜGYFÉLSZOLGÁLATOK, EGYÉB ELÉRHETŐSÉGEK

 Ügyfélszolgálat

A rendszerhasználókkal, valamint a felhasználói társadalmi érdekképviseleti szervezetekkel és a felhasználói érdekeket képviselőkkel közvetlen kapcsolattartás biztosítására, bejelentések intézésére, panaszok kivizsgálására, felhasználók tájékoztatására a Better Life Support Kft. vagy megbízottja az alábbiak szerint ügyfélszolgálatot tart fenn.

Az ügyfélszolgálathoz a fogyasztók telefonon, elektronikusan, írásban és személyesen fordulhatnak. Minden elérési formával minden ügytípus kezdeményezhető.

A kereskedő ügyfélszolgálati feladatait teljes ellátási területére vonatkozóan egyrészt ügyfélszolgálati irodájában, telefonos ügyfélszolgálatán, valamint elektronikus ügyfélszolgálaton keresztül látja el. Az ügyfélszolgálat hatáskörében rögzített egyes feladatok teljesítése megbízási szerződés alapján másra is átruházható.

 Az ügyfélszolgálat hatáskörébe tartozik:

· Szerződéskötéssel kapcsolatos ügyek (ajánlatadás, szerződéskötés)

· Az Better Life Support Kft által kiállított számlákkal kapcsolatos ügyek, folyószámla egyeztetés, stb.

· Szerződéses adatok módosítása és egyeztetése (MÉF módosítása, részszámla összegének módosítása)

· Ügyfélcsere

· Általános tájékoztatás, tanácsadás

· Fogyasztói szolgálati tevékenységgel összefüggő feladatok

 Az ügyfélszolgálat elérhetősége:

Az. Better Life Support Kft.  ügyfélszolgálati elérhetőségeit az 1. számú melléklet tartalmazza.

VITARENDEZÉS, ÉRTESÍTÉSEK

 Irányadó jogszabályok:

2007. évi LXXXVI. törvény a villamos energiáról,

A személyes adatok védelméről és közérdekű adatok nyilvánosságáról szóló 1992. évi LXIII. törvény,

273/2007. (X.19.) Korm. rendelet a villamos energiáról szóló 2007. évi LXXXVI. törvény egyes rendelkezéseinek végrehajtásáról,
146/1993 Korm. rendelet a a polgárok személyi adatainak és lakcímének nyilvántartásáról szóló 1992. évi LXVI. törvény végrehajtásáról

285/2007. (X. 29.) Korm. rendelet a villamosenergia-rendszer jelentős zavara és a villamosenergia-ellátási válsághelyzet esetén szükséges intézkedésekről

2011. évi CXII. törvény az információs önrendelkezési jogról és az információszabadságról

Bírósági kikötés

A jelen Üzletszabályzat alapján megkötött szerződésekből eredő, békés úton nem rendezhető viták rendezésére a felhasználási helyhez tartozó illetékes helyi – értékhatártól függően törvényszéki – bíróság kizárólagos illetékességét kötik ki, abban az esetben, amennyiben jelen szerződésből fakadóan bármelyik fél kárigényt kíván érvényesíteni. Minden egyéb esetben a Magyar Kereskedelmi és Iparkamara mellett szervezett Állandó Választottbíróságának kizárólagos illetékességét kötik ki a felek. 
 Kölcsönös értesítések rendje, határideje, módja

A Better Life Support Kft. a rendszerhasználó részére szóló iratokat, ajánlatokat, értesítéseket, általában postai úton előre fizetett ajánlott levélküldeményként, vagy faxon, vagy e-mail-ben arra a címre küldi, amely a rendszerhasználó értesítési címe, vagy fizető címe a villamos energia kereskedelmi szerződésben. Ennek hiányában Better Life Support Kft az általa a rendszerhasználó részére legutoljára kibocsátott számlán szereplő címre küldi meg az iratokat. Az e-mail-ben küldött értesítés csak akkor tekinthető kézbesítettnek az email-ben szereplő időpontban, ha a kézhezvételt a rendszerhasználó kifejezetten e-mailben, faxon, vagy írásban visszajelezte. A Better Life Support Kft a faxon, vagy e-mail-ben történő sürgős értesítést a rendszerhasználó kérésére előre fizetett ajánlott levélküldeményben is megerősíti.

A Better Life Support Kft által nem könyvelt küldeményként postára adott iratokat (pl. számla), a postára adást követő 5. munkanapon kézbesítettnek kell tekinteni.

A Better Life Support Kft – amennyiben azt tartalmuk miatt indokoltnak tartja, illetve a jogszabály előírása alapján az kötelező – a rendszerhasználó részére szóló küldeményeket tértivevényes levélben küldi meg a rendszerhasználónak. A felhasználó felfüggesztését, kikapcsolását megelőzően azonban az Better Life Support Kft köteles a felhasználót a szerződésüknek megfelelő módon, igazolhatóan tájékoztatni: Kikapcsolásra csak a villamos energia értékesítési szerződés szerinti szolgáltatások szüneteltetéséről szóló, a kikapcsolásra vonatkozó értesítéssel egyidejűleg megküldött írásbeli értesítés esetén kerülhet sor. A szüneteltetést tértivevényes levélben kell a felhasználóval közölni.

Ha a postai úton továbbított tértivevényes küldemény kézbesítése azért volt sikertelen, mert a posta a küldeményt, “nem kereste”, „a címzett ismeretlen”, illetve “az átvételt megtagadta”, jelzéssel adta vissza a Better Life Support Kft-nek, akkor a küldeményt – az ellenkező bizonyításáig a postai kézbesítés második megkísérlésének napját követő ötödik munkanapon kézbesítettnek, a címzettel közöltnek kell tekinteni, akkor is ha a küldeményről, vagy annak tartalmáról a címzett ténylegesen nem szerzett tudomást.

A felhasználó, amennyiben a szerződésben rögzített adataiban bármely változás áll be köteles azt haladéktalanul, de legkésőbb 5 munkanapon belül az Better Life Support Kft részére bejelenteni.

A felhasználó köteles a bejelentés elmulasztásával az Better Life Support Kft részére okozott károkat megtéríteni.

� (4) Az egyetemes szolgáltatásra jogosult felhasználó a nem határozott időtartamra kötött villamosenergia-vásárlási szerződést 30 napos felmondási idővel, írásban felmondhatja. Az egyetemes szolgáltatásra jogosult felhasználó felmondási jogát időben korlátozó vagy kizáró szerződési kikötés semmis.


(4a) Amennyiben az egyetemes szolgáltatásra jogosult nem lakossági felhasználó villamosenergia-kereskedővel kötött villamosenergia-vásárlási szerződése megszűnését követően ismét egyetemes szolgáltatást kíván igénybe venni, az egyetemes szolgáltató jogosult a felhasználótól a villamosenergia-kereskedő arra vonatkozó igazolását kérni, hogy az egyetemes szolgáltatásra jogosult nem lakossági felhasználó villamosenergia-vásárlási szerződése nem a nemfizetésből eredő kikapcsolás miatt szűnt meg.


(4b) A villamosenergia-kereskedő köteles a feltételek fennállása esetén a (4a) bekezdés szerinti igazolást az egyetemes szolgáltatásra jogosult nem lakossági felhasználó kérésére kiadni.


(4c) Amennyiben a villamosenergia-kereskedő az igazolást azért nem adta ki, mert az egyetemes szolgáltatásra jogosult nem lakossági felhasználó kötött szerződése nemfizetésből eredő kikapcsolás miatt szűnt meg, az egyetemes szolgáltató jogosult a villamosenergia-vásárlási szerződés megkötésének feltételeként pénzügyi biztosítékot kérni, amelynek összegét a Vhr. tartalmazza.


� A villamosenergia-kereskedő köteles a felhasználó és - amennyiben a felhasználó megbízásából az új villamosenergia-kereskedő jár el - az új villamosenergia-kereskedő részére a felmondás kézhezvételtől számított 5 napon belül írásban értesítést küldeni a felmondás benyújtásakor nem teljesített szerződéses feltételekről.


� A villamosenergia-kereskedő köteles a felhasználó és - amennyiben a felhasználó megbízásából az új villamosenergia-kereskedő jár el - az új villamosenergia-kereskedő részére a felmondás kézhezvételtől számított 5 napon belül írásban értesítést küldeni a felmondás visszaigazolásáról, az elszámolási pont egyedi azonosítójának és a villamosenergia-vásárlási szerződés megszűnésének időpontja feltüntetésével.











Adószám: 11711883-2-42; KSH sz.: 11711883-8541-113-01; Bankszámlaszám: 65100125-11346193
74 / 74

